text:
Dira Diphetho tša Gago ka Bohlale
“Bota Jehofa ka pelo ya gago ka moka gomme o se ke wa ithekga ka tlhaologanyo ya gago.”—DIE. 3:5.
1, 2. Na o rata go dira diphetho, gona o ikwa bjang ka diphetho tše dingwe tšeo o kilego wa di dira?
GO DIRA diphetho! Re dira diphetho tše dintši letšatši le letšatši. O ikwa bjang ka diphetho tšeo o swanetšego go di dira? Batho ba bangwe ba rata go itirela diphetho. Ba ipotša gore ba na le tshwanelo ya go itirela diphetho, e bile ga ba nyake gore motho yo mongwe a ba direle tšona. Lega go le bjalo, go na le bao ba tšhabago go dira diphetho tše dikgolo bophelong. Ba bangwe ba tsoma keletšo dipukung goba go baeletši gomme ba diriša tšhelete e ntši gore ba hwetše tlhahlo yeo ba naganago gore ba a e hloka.
2 Ba bantši ba rena re gakanegile. Re a lemoga gore go na le dilo tšeo re ka se kgonego go di dira; eupša re leboga gore dikarolong tše dingwe bophelong re ka dira diphetho tšeo re di ratago. (Bagal. 6:5) Lega go le bjalo, re ka ba re dumela gore diphetho tše dingwe tšeo re di dirago ga se tše bohlale goba tše di holago.
3. Ke tlhahlo efe yeo e ka re thušago go dira diphetho, eupša bothata ke’ng?
3 Ka ge re le bahlanka ba Jehofa, re thabela gore o re file ditaelo tše di kwagalago dilong tše dintši tše bohlokwa bophelong. Re a tseba gore ge re latela tlhahlo e bjalo, re tla dira diphetho tšeo di ka thabišago Jehofa le go re hola. Eupša re sa dutše re ka lebeletšana le maemo ao Lentšu la Modimo le sa bolelego ka ona ka go lebanya. Re swanetše go dira’ng? Ka mohlala, re a tseba gore ga se ra swanela go utswa. (Baef. 4:28) Eupša go utswa ke’ng? Na go ithekgile ka gore motho o tšere selo se sekaakaang, ka maikemišetšo afe goba selotsoko? Re dira’ng maemong ao go se nago tlhahlo e lebanyago? Ke’ng seo se ka re hlahlago maemong a bjalo?
DIRA DIPHETHO O HLAPHOGETŠWE MONAGANONG
4. Ke keletšo efe yeo re ka bago re ile ra e newa ge re be re nyaka go dira phetho?
4 Ge re botša Mokristegotee le rena gore re nyaka go dira phetho e bohlokwa, mohlomongwe a ka re botša gore re dire phetho yeo re hlaphogetšwe monaganong. Yeo ke keletšo e botse. Beibele e re lemoša gore re se ke ra kitimela go dira diphetho. E re: “Mang le mang yo a akgofago o wela bohloking.” (Die. 21:5) Eupša go dira diphetho re hlaphogetšwe monaganong go bolela’ng? Na go fo bolela gore re iphe nako, re je marapo a hlogo, re lebelele taba ka mahlakoreng ka moka gomme re diriše kahlolo e botse? Dilo tše ka moka di ka re thuša go dira diphetho tše dibotse, eupša go dira diphetho re hlaphogetšwe monaganong ga go felele moo.—Baroma 12:3; 1 Pet. 4:7.
5. Ke ka baka la’ng re sa hlaphogelwa monaganong ka tlhago?
5 Re swanetše go amogela gore ka moka ga rena ga se ra belegwa re hlaphogetšwe monaganong. Ka baka la’ng? Ka gobane ka moka ga rena re belegwe re na le sebe e bile re sa phethagala, ka go re’alo re ka se hlaphogelwe monaganong ka mo go feletšego. (Ps. 51:5; Baroma 3:23) Go tlaleletša moo, bontši bja rena re kile ra ba gare ga bao ba ‘foufaditšwego’ ke Sathane; re be re sa tsebe Jehofa le ditekanyetšo tša gagwe tša go loka. (2 Bakor. 4:4; Tito 3:3) Ka gona, ge re ka dira diphetho go ya ka seo rena re bonago se lokile e bile se se na bothata, go sa šetšwe gore re tla ba re naganišišitše ka kelohloko gakaakang, re tla ba re iphora.—Die. 14:12.
6. Ke’ng seo se ka re thušago go hlaphogelwa monaganong?
6 Le ge ka tlhago re sa hlaphogelwa monaganong, Tatago rena wa legodimong Jehofa o phethagetše. (Doit. 32:4) Ka go rata o dirile gore re kgone go nagana gabotse le go ithuta go hlaphogelwa monaganong. (Bala 2 Timotheo 1:7.) Ka ge re le Bakriste, re nyaka go nagana gabotse gomme re dire diphetho tše bohlale. Re swanetše go laola menagano ya rena le maikwelo a rena gomme re ekiše tsela yeo Jehofa a naganago ka yona, a ikwago ka yona le yeo a dirago dilo ka yona.
7, 8. Anega phihlelo yeo e bontšhago gore motho a ka kgona go dira phetho e botse le ge a gatelelwa goba go le thata.
7 Ela hloko mohlala wo. Bafaladi ba bangwe ba tlwaetše go iša masea a bona gae gore a yo godišwa ke ba leloko e le gore bona ba tšwele pele ba šoma le go dira tšhelete. * Mosadi yo mongwe yo e lego mofaladi nageng e nngwe o ile a belega lesea le lebotsana la mošemane. Mo e nyakilego go ba ka yona nako yeo, o ile a thoma go ithuta Beibele gomme a dira tšwelopele e botse ya moya. Bagwera le ba leloko ba ile ba thoma go gapeletša yena le monna wa gagwe gore ba iše lesea leo gae gore le yo godišwa ke rakgolo le makgolo wa lona. Eupša ge mosadi yoo a be a ithuta Beibele o ile a lemoga gore ka ge e le motswadi, go godiša ngwana ke boikarabelo bjo bo tšwago go Modimo. (Ps. 127:3; Baef. 6:4) Na o be a swanetše go latela setlwaedi seo batho ba bantši ba bonago se se na bothata? Goba na o be a swanetše go latela seo a bego a ithuta sona ka Beibeleng gomme a ipee kotsing ya go ba le mathata a ditšhelete le go kwerwa? Wena o be o tla dira’ng?
8 Ka ge mosadi yo a be a gatelelwa e bile a gateletšegile, o ile a lopa Jehofa ka thapelo gomme a kgopela tlhahlo. Ge a be a boledišana le yo a bego a mo ruta Beibele le ba bangwe ka phuthegong, o ile a thoma go bona seo Jehofa a bego a nyaka gore a se dire. Le gona o ile a lemoga mathata ao bana ba lebeletšanago le ona ge ba golela kgole le batswadi ba bona. Ka morago ga go hlahloba taba ye a diriša Mangwalo, o ile a bona gore ga se a swanela go iša lesea la gagwe gae. Monna wa gagwe o ile a bona kamoo ditho tša phuthego di bego di ba thekga ka gona le kamoo ngwana wa bona a bego a gola ka gona a thabile e bile a phetše gabotse. Mafelelong o ile a amogela thuto ya Beibele gomme a thoma go ya dibokeng le mosadi wa gagwe.
9, 10. Go dira diphetho re hlaphogetšwe monaganong go bolela’ng, gona re ka hlaphogelwa bjang monaganong?
9 Woo e fo ba o mongwe wa mehlala e mentši, eupša o bontšha gore go dira diphetho re hlaphogetšwe monaganong ga se go fo dira seo rena goba ba bangwe ba naganago gore se lokile. Menagano le dipelo tša rena tšeo di sa phethagalago di ka swantšhwa le sešupanako seo se sepelago ka lebelo goba ka go nanya. Ge re ka se latela se ka re lahletša. (Jer. 17:9) Re swanetše go beakanya menagano le dipelo tša rena re diriša ditekanyetšo tša Modimo tše di botegago.—Bala Jesaya 55:8, 9.
10 Ke ka baka leo Beibele e re eletšago gore: “Bota Jehofa ka pelo ya gago ka moka gomme o se ke wa ithekga ka tlhaologanyo ya gago. Mo ele hloko ditseleng tša gago ka moka gomme yena o tla letliša ditsela tša gago.” (Die. 3:5, 6) Ela hloko mantšu a rego, “o se ke wa ithekga ka tlhaologanyo ya gago.” A latelwa ke a rego, ‘ela Jehofa hloko.’ Ke yena A hlaphogetšwego monaganong ka mo go feletšego. Ka baka leo, ka mehla ge re dira phetho re swanetše go hlola ka Beibeleng gomme re bone seo Modimo a nyakago re se dira. Ke moka re thee diphetho tša rena go seo. Go hlaphogelwa monaganong go bolela go ekiša tsela ya Jehofa ya go nagana ge re dira diphetho.
TLWAETŠA MATLA A GAGO A GO HLATHA
11. Motho a ka ithuta bjang go dira diphetho tše bohlale?
11 Ga go bonolo go ithuta go dira diphetho tše bohlale le go di kgomarela. Seo e ka ba tlhohlo kudukudu go bao ba sa tšwago go ithuta therešo goba bao ba sa dutšego ba gola moyeng. Lega go le bjalo, bana ba bjalo ba moya ba ka gatela pele e le ruri, go etša ge Beibele e ba bitša bjalo. Akanya kamoo ngwana a ithutago go sepela gomme a sa we. Sa pele o swanetše go gatela kgauswi le gona a dire seo kgafetšakgafetša. Go bjalo le ka motho yo e sa lego ngwana moyeng yo a nyakago go dira diphetho tše bohlale. Gopola gore moapostola Paulo o hlalositše gore batho ba godilego moyeng ke “bao ba tlwaeditšego matla a bona a go hlatha ka go a diriša, e le gore ba kgethologanye se se nepagetšego le se se fošagetšego.” Mantšu a rego, “ka go a diriša” le “tlwaeditšego” a bolela go dira selo kgafetšakgafetša ka go se kgaotše, gomme bao ba sa dutšego ba gola moyeng ba swanetše go dira sona seo.—Bala Baheberu 5:13, 14.
12. Re ka hlagolela bjang bokgoni bja go dira diphetho tše bohlale?
12 Go etša ge go boletšwe pejana, re swanetše go dira diphetho tše dintši letšatši le letšatši, tše dikgolo le tše dinyenyane. Go ya ka nyakišišo e nngwe, 40 lekgolong ya dilo tšeo re di dirago re di dira re sa naganišiša ka gobane re tlwaetše. Ka mohlala, mesong e mengwe le e mengwe o dira phetho ya seo o tlago go se apara. O ka bona seo se sa tshwenye gakaalo e bile o ka ba o dira phetho yeo ntle le go naganišiša, kudukudu ge o šiilwe ke nako. Eupša go bohlokwa go ipotšiša ge e ba seo o se aparago se swanela mohlanka wa Jehofa. (2 Bakor. 6:3, 4) Ge o reka diaparo, o ka tshwenyega feela ka mohuta wa diaparo le gore di fešeneng, eupša o re’ng ka go hlomphega ga tšona le theko ya tšona? Go dira diphetho tše dibotse ditabeng tše bjalo ka tše go tla re thuša go tlwaetša matla a rena a go hlatha, e lego seo se tlago go re thuša go dira diphetho tše dibotse ditabeng tše dikgolo.—Luka 16:10; 1 Bakor. 10:31.
HLAGOLELA KGANYOGO YA GO DIRA SEO SE LOKILEGO
13. Go nyakega’ng go kgonthišetša gore re tšea kgato ka diphetho tšeo re di dirilego?
13 Ka moka ga rena re a tseba gore re ka dira diphetho tše dibotse eupša wa hwetša re thatafalelwa ke go di kgomarela. Ka mohlala, ba bangwe bao ba nyakago go tlogela go kgoga ba a palelwa ka ge ba se na matla a go dira bjalo. Go nyakega gore motho a ikemišetše go dira seo a se phethilego. Ba bangwe ba dumela gore maikemišetšo a rena a swana le digoba. Ge re itšhidulla, ke gona di tiago. Ge re sa itšhidulle gantši, di tla fokola goba tša se tie. Ka gona, re ka thušwa ke’ng go hlagolela goba go matlafatša boikemišetšo bja rena bja go kgomarela diphetho tša rena le go di phethagatša? Re ka thušwa ke Jehofa.—Bala Bafilipi 2:13.
14. Paulo o hweditše kae matla a go dira seo a bego a tseba gore o swanetše go se dira?
14 Paulo o ithutile seo phihlelong ya gagwe. O kile a lla ka gore: “Ke kganyoga go dira se sebotse eupša ga ke kgone.” O be a tseba seo a nyakago go se dira goba seo a bego a swanetše go se dira, eupša ka dinako tše dingwe o be a sa kgone go dira bjalo ka baka la selo se itšego. O ile a ipobola ka gore: “Ruri ke kgahlwa ke molao wa Modimo go ya ka motho yo ke lego yena ka gare, eupša mmeleng wa ka ke bona molao o mongwe woo o lwantšhanago le molao wa monagano wa ka gomme o ntira lethopša la molao wa sebe wo o lego dithong tša ka.” Na go be go padile padipadi? Le gatee. O boletše gore: “A go lebogwe Modimo ka Jesu Kriste Morena wa rena!” (Baroma 7:18, 22-25) Temaneng e nngwe o ngwadile gore: “Dilong tšohle ke na le matla ka baka la yo a mphago matla.”—Bafil. 4:13.
15. Go dira diphetho ka go se dikadike goba ka go dikadika go ka kgoma ba bangwe bjang?
15 Ge re nyaka go kgahliša Modimo, re swanetše go dira dilo ka go se dikadike. Gopola seo Eliya a ilego a se botša barapedi ba Baali le Baisiraele ba bahlanogi Thabeng ya Karamele, ge a be a re: “Le tla hlotšetša ka mahlakoreng a mabedi go fihlela neng? Ge e ba Jehofa e le Modimo wa therešo, mo lateleng; eupša ge e ba Baali e le yena modimo wa therešo, gona latelang yena.” (1 Dikg. 18:21) Baisiraele ba be ba tseba seo ba bego ba swanetše go se dira, eupša ba be ba “hlotšetša” ka mahlakoreng a mabedi, ke gore, ba dikadika. Ka mo go fapanego, nywageng ya pejana ga moo, Joshua o ile a beela Baisiraele mohlala o mobotse ge a be a ba botša gore: “Ge e ba go hlankela Jehofa e le selo se sebe mahlong a lena, gona ikgetheleng lehono yoo le tlago go mo hlankela . . . Ge e le nna le ba lapa la ka re tla hlankela Jehofa.” (Josh. 24:15) Maikemišetšo a gagwe a bile le mafelelo afe? Joshua le bao ba ilego ba ema le yena ba ile ba šegofatšwa ka go newa Naga ya Kholofetšo, e lego “naga yeo e elago maswi le dinose.”—Josh. 5:6.
DIRA DIPHETHO KA BOHLALE GOMME O ŠEGOFATŠWE
16, 17. Bolela mehola yeo e tlišwago ke go dira diphetho tšeo di dumelelanago le thato Modimo.
16 Nagana ka boemo šebo bjo bo ka diregago lehono. Ngwanabo rena yo a sa tšwago go kolobetšwa o nyetše gomme yena le mosadi wa gagwe ba na le bana ba bararo ba banyenyane. Ka letšatši le lengwe, mošomigotee le yena o ile a šišinya gore ba yo šoma khampaning e nngwe yeo e bego e tla ba lefa tšhelete ya go tsebalega le go ba hola ka ditsela tše dingwe. Ngwanabo rena o ile a naganišiša le go rapela ka seo. O be a ikgethetše mošomo woo a lego go ona gona bjale le ge o sa lefe tšhelete e ntši, gore a se ke a šoma mafelobekeng, e le gore a kgone go ya dibokeng le tšhemong le lapa la gagwe. O ile a lemoga gore ge a ka amogela mošomo woo o mofsa, go be go ka feta nako e telele a sa kgone go dira dilo tše tša moya. Wena nkabe o ile wa dira’ng?
17 Ka morago ga go bapetša mehola ya moya le go gola tšhelete ya go tsebalega, ngwanabo rena o ile a gana mošomo woo. Na o nagana gore o ile a itsholela phetho yeo? Le gatee. O ile a bona gore ditšhegofatšo tša moya di bohlokwa kudu go yena le lapa la gagwe go feta mogolo wa go tsebalega. Yena le mosadi wa gagwe ba ile ba phophoma ka lethabo ge morwedi wa bona yo mogolo wa nywaga e lesome a be a ba botša gore o a ba rata, o rata bana babo rena le dikgaetšedi le gore o rata Jehofa kudu. O ile a re o nyaka go neela bophelo bja gagwe go Jehofa ke moka a kolobetšwe. Ruri o swanetše go ba a ile a leboga mohlala o mobotse wa tatagwe wa go etiša pele borapedi bja Jehofa!
18. Ke ka baka la’ng go le bohlokwa gore re dire diphetho tše bohlale letšatši le letšatši?
18 Moshe yo Mogolo e lego Jesu Kriste, o be a dutše a eteletše pele barapedi ba therešo ba Jehofa ka nywagasome lefaseng la Sathane la lešoka. Ka ge Jesu e le Joshua yo Mogolo, ga bjale o letetše go fediša tshepedišo ye e kgopo ya dilo gomme a fihliše balatedi ba gagwe lefaseng le lefsa la go loka leo le holofeditšwego. (2 Pet. 3:13) Ka gona, ye ga se nako ya go boela morago ditseleng tšeo re bego re nagana ka tšona, mekgweng ya kgale le dikganyogong tša rena tša nakong e fetilego. Ye ke nako ya go tseba seo Modimo a nyakago re se dira. (Baroma 12:2; 2 Bakor. 13:5) Anke diphetho tšeo o di dirago letšatši le letšatši di bontšhe gore o mohuta wa motho yoo a swanelegelago ditšhegofatšo tša Modimo tša ka mo go sa felego.—Bala Baheberu 10:38, 39.
^ ser. 7 Lebaka le lengwe la mokgwa wo ke gore borakgolo le bomakgolo ba kgantšhetše bagwera le ba leloko ditlogolo tša bona.


c: text/html

text:
Ke Eng Seo se Bakago Tlaišego e Ntši Gakaakaa?
Re swanetše go lemoga dibaki tša kgonthe tša tlaišego gore re kgone go kwešiša lebaka leo ka lona go nago le tlaišego e ntši gakaakaa le lebaka leo ka lona maiteko a batho a go e fediša a foloditšego. Gaešita le ge dibaki tša gona di fapafapane e bile di raragane, re leboga gore Beibele e ka re thuša go di lemoga. Sehlogong se, re tla hlahloba mabaka a mahlano a motheo ao a bontšhago lebaka leo ka lona go nago le tlaišego e ntši gakaakaa. Re go laletša gore o hlahlobišiše seo Beibele e se bolelago le go bona kamoo Lentšu la Modimo le re thušago ka gona go kwešiša gabotse sebaki sa kgonthe sa bothata bjo bjo bohlokwa.—2 Timotheo 3:16.
DITLAMORAGO TŠA PUŠO E MPE
Beibele e re: “Ge mang le mang yo kgopo a buša, batho ba a fegelwa.”—Diema 29:2.
Histori e tletše ka babušanoši bao ba bušitšego ka molamo wa tšhipi gomme ba bakela balata ba bona tlaišego e kgolo wa go se hlalosege. Ke therešo gore ga se babuši ka moka ba dirago bjalo. Ba bangwe ba ka ba ba na le maikemišetšo a mabotse ka setšhaba sa gabo bona. Lega go le bjalo, ge ba šetše ba buša, gantši ba hwetša gore maiteko a bona a paledišwa ke go lwa seng sa bona le go lwela go buša. Goba ba ka diriša matla a bona gampe gore ba ikhole, ke moka ba gobatša batho ba bangwe. Yo e kilego ya ba Mongwaledi wa Mmušo wa United States e lego Henry Kissinger, o ile a re: “Histori ke kanegelo ya maiteko ao a paletšwego, ya maikemišetšo ao a sa kago a fihlelelwa.”
Gape Beibele e re: “Ga go matleng a motho yo a sepelago gore a laole dikgato tša gagwe.” (Jeremia 10:23) Batho bao ba sa phethagalago ga ba na bohlale bjo bo nyakegago le ponelopele ya go sepediša ditaba tša bona ka moka ka katlego. Ge e ba batho ba sa kgone go laola dikgato tša bona ka noši, ba ka laola bjang dikgato tša setšhaba? Na o bona lebaka leo ka lona babuši ba batho ba sa kgonego go fediša tlaišego? Ge e le gabotse, gantši pušo e mpe ke yona e bakago tlaišego!
TUTUETŠO YA BODUMEDI BJA MAAKA
Jesu o itše: “Bohle ba tla tseba ka se gore le barutiwa ba ka, ge e ba le ratana.”—Johane 13:35.
Baetapele ba bodumedi ba ditumelo ka moka le mekgatlo ya bodumedi ba rerela batho ka lerato le botee. Therešo ke gore ba paletšwe ke go ruta balatedi ba bona go hlagolela lerato le matla ka mo go lekanego go ka fediša kgethollano. Go e na le gore bodumedi bo thuše go hlagolela lerato, gantši bo kgothaletša karogano, kgethollo le dikgohlano gare ga merafo le ditšhaba. Ge rathutatumelo Hans Küng a phetha puku ya gagwe ya Christianity and the World Religions, o ngwadile gore: “Dintwa tša dipolitiki tša go fišegela thoko kudu le tše sehlogo ka go fetišiša di tutueditšwe, tša hlohleletšwa le go dumelelwa semmušo ke bodumedi.”
Go oketša moo, baruti ba madumedi a mantši ba dumeletše phatlalatša taba ya thobalano ya pele ga lenyalo le ya ka ntle ga lenyalo gotee le bosodoma. Se se dirile gore go ate malwetši, go ntšhwa ga dimpa, boimana bjo bo sa nyakegego le go senyega ga manyalo gotee le malapa gomme seo sa baka bohloko le manyami a magolo kudu.
GO SE PHETHAGALE GA BATHO LE DIKGANYOGO TŠA BOITHATI
“Yo mongwe le yo mongwe o lekwa ka go gogwa le go goketšwa ke kganyogo ya gagwe. Ke moka kganyogo ge e gotše e tswala sebe.”—Jakobo 1:14, 15.
Ka baka la go se phethagale mo re go abetšego, ka moka ga rena re dira diphošo gomme re swanelwa ke go lwantšha kganyogo ya go “dira dilo tšeo di kganyogwago ke nama.” (Baefeso 2:3) Lega go le bjalo, go ka ba thata go lwantšha kganyogo e fošagetšego ge go ka tšwelela sebaka sa go e kgotsofatša. Ge e ba re ineela kganyogong e gobatšago, ditlamorago tša gona di ka ba bohloko.
Mongwadi P. D. Mehta o ngwadile gore: “Ke rena re ipakelago tlaišego e ntši kudu ka baka la kganyogo ya rena, go nyaka lethabo le go ikgotsofatša ka tsela e sa laolegego, megabaru ya rena gotee le go rata maemo.” Mehuta ka moka ya dilo tšeo di kganyogwago le tšeo di lemalelwago—bjala, diokobatši, go petšha, thobalano le tše dingwe—e sentše batho ba bantši ba ba tšewago e le ba hlomphegago gomme seo se tlaišitše malapa a bona, bagwera le ba bangwe. Ka baka la go se phethagale ga batho, re swanetše go dumela ge Beibele e re: “Motho yo mongwe le yo mongwe yo a nago le mahlo o a iponela gore mo nakong ye dibopiwa ka moka di tsetsela mmogo mohuteng o itšego wa dihlabi.”—Baroma 8:22, The New Testament in Modern English, ka J. B. Phillips.
MATLA A MEOYA E KGOPO
Beibele e utolla gore Sathane ke “modimo wa lefase le” le gore o thekgwa ke meoya e matla e kgopo yeo e bitšwago batemona.—2 Bakorinthe 4:4; Kutollo 12:9.
Go swana le Sathane, batemona ba swaregile kudu ka go laola le go aroša batho. Moapostola Paulo o ile a dumela se ge a be a re: “Ga re lwe le madi le nama, eupša re lwa le mebušo le balaodi, le babuši ba lefase ba leswiswi le gotee le madira a kgopo a moya legodimong.”—Baefeso 6:12.
Le ge batemona ba thabela go tlaiša batho, ao ga se maikemišetšo a bona a magolo. Ba kganyoga go aroša batho go Modimo Yo Godimodimo, Jehofa. (Psalme 83:18) Ditiro tše swanago le bolepi bja dinaledi, maleatlana, boloi le bodupe e fo ba tše dingwe tša dilo tšeo batemona ba di dirišago go fora le go laola batho. Ke ka baka leo Jehofa a re lemošago ka dikotsi tšeo le go šireletša bohle bao ba lwago le Sathane le batemona.—Jakobo 4:7.
RE PHELA “MEHLENG YA BOFELO”
Nywageng e ka bago e dikete tše pedi e fetilego, Beibele e boletše e sa le pele gore: “Tseba gore mehleng ya bofelo go tla ba le dinako tše di hlobaetšago tšeo go lego thata go lebeletšana le tšona.”
Ge e hlalosa seo se dirago gore dinako tše e be tše di hlobaetšago, e tšwela pele ka gore: “Gobane batho e tla ba baithati, barati ba tšhelete, ba go ikgantšha, ba ikgogomošago, . . . ba ba se nago lerato la tlhago, ba ba sa ikemišetšago go amogela tumelelano le ge e le efe, bathomeletši, ba se nago boitshwaro, ba bogale, ba go se rate go loka, baeki, ba hlogothata, ba tletšego boikgantšho, ba ratago maipshino go e na le go rata Modimo.” Ruri lebaka la motheo la tlaišego ka moka yeo re e bonago lehono ke gore re phela “mehleng ya bofelo.”—2 Timotheo 3:1-4.
Ka baka la mabaka ao re a ahlaahlilego, na lebaka leo le dirago gore batho ba palelwe ke go fediša tlaišego ga le molaleng, go sa šetšwe maikemišetšo a bona a mabotse? Ka gona, thušo re ka e hwetša kae? Re swanetše go ithekga ka Mmopi wa rena, yo a holofeditšego go “fediša mediro ya Diabolo” le balatedi ba gagwe. (1 Johane 3:8) Sehlogo se se latelago se tla ahlaahla seo Modimo a tlago go se dira gore a fediše dibaki ka moka tša tlaišego.

robotstxt: allowed

filter: keep


text:
Hlokomelang go Dirišwa ga Beibele ka Tsela ya Tumelakhwele
“LENTŠU la Modimo le a phela e bile ke le matla.” (Baheb. 4:12) Ka mantšu ao moapostola Paulo o bontšhitše gore matla a lentšu la Modimo a kgoma dipelo gomme a fetoša maphelo.
Lega go le bjalo, go ba le pono ye ka matla a molaetša wa Beibele go ile gwa gakantšhwa ge bohlanogi bjoo go boletšwego ka bjona bo tsema medu ka morago ga lehu la baapostola. (2 Pet. 2:1-3) Ge nako e dutše e eya, baetapele ba kereke ba ile ba thoma go nagana gore motho a ka diriša Lentšu la Modimo go dira maleatlana. Moprofesara Harry Y. Gamble o ile a ngwala mabapi le “go dirišwa ga mangwalo a Bakriste go dira maleatlana.” O lemogile gore lekgolong la boraro la nywaga, Moruti wa Kereke e lego Origen o boletše gore “go fo kwa mantšu a makgethwa go hola ka tsela e itšego: ge e ba mantšu a kgona go kgoma maleatlana a baheitene ka tsela e matla, gona ke mo go kwagalago gore mantšu ao a tloga a swanetše go ba a tšwago go Modimo ka mangwalong.” John Chrysostom yo a phetšego mafelelong a lekgolong la bone la nywaga o ngwadile gore “diabolo le ka mohla a ka se batamele ntlo yeo e nago le Ebangedi.” Le gona o begile gore ba bangwe ba be ba bofelela mantšu ao a tšwago Diebangeding melaleng ya bona e le dipheko tše matla. Moprofesara Gamble o okeditše ka gore rathutatumelo wa Mokatholika e lego Augustine o ile a “bona go amogelega gore ge e ba motho a opša ke hlogo o swanetše go robala a tsentše kopi ya Ebangedi ya Johane ka tlase ga mosamelo wa gagwe”! Ka go re’alo mangwalo a Beibele a ile a dirišwa ka tsela ya maleatlana. Na o nagana gore Beibele e ka ba e le pheko goba tsela ya go ikhweletša mahlatse yeo e ka go šireletšago dilong tše mpe?
Mohlomongwe tsela e tlwaelegilego kudu ya go diriša Lentšu la Modimo gampe ke mokgwa wa go bula Beibele ka bofofu. Seo se bolela eng? Se bolela go fo bula puku, kudukudu Beibele, gomme wa fo bala lengwalo leo o kopanago le lona la mathomo o na le tumelo ya gore mantšu ao a tla go nea tlhahlo e nyakegago. Ka mohlala, go ya ka Moprofesara Gamble, lebakeng le lengwe ge Augustine a be a ekwa lentšu la ngwana ntlong ya kgauswi le moo a dulago le re: “Tšea gomme o bale, tšea gomme o bale,” Augustine o ile a bona seo e le taelo e tšwago go Modimo ya gore a phetle Beibele gomme a bale lengwalo la mathomo leo a kopanago le lona.
Na o ile wa kwa ka batho bao ba ilego ba rapela Modimo gomme ba fo phetla Beibele nakong ya ge ba lebane le boemo bjo thata, ba na le tumelo ya gore temana ya mathomo yeo ba kopanago le yona e be e tla ba thuša go lebeletšana le bothata bjoo? Gaešita le ge ba ka ba ba be ba na le maikemišetšo a mabotse, ye ga se yona tsela yeo Bakriste ba swanetšego go tsoma tlhahlo e tšwago Mangwalong.
Jesu o ile a kgonthišetša barutiwa ba gagwe gore o be a tla ba romela “mothuši, e lego moya o mokgethwa.” O ile a tšwela pele ka gore: “O tla le ruta tšohle le go le gopotša tšohle tšeo ke le boditšego tšona.” (Joh 14:26) Go fapana le seo, go bula Beibele ka bofofu ga go nyake gore motho a be le tsebo ya Mangwalo.
Mokgwa woo wa go bula Beibele gotee le e mengwe ya ditumelakhwele e tlwaelegile. Lega go le bjalo, Lentšu la Modimo le sola go dirišwa ga dipheko. (Lef. 19:26; Doit. 18:9-12; Dit. 19:19) “Lentšu la Modimo le a phela e bile ke le matla,” eupša re swanetše go le diriša ka bokgoni. Go ba le tsebo e nepagetšego ka Beibele go kaonefatša maphelo a batho, e sego go e diriša ka tsela ya tumelakhwele. Tsebo e bjalo e thušitše ba bantši go hlagolela boitshwaro bjo bobotse, go lahla tsela ya bophelo e senyago, go matlafatša bophelo bja lapa gotee le go dira gore motho a be le tswalano le Mongwadi wa Beibele.


text:
Hlankela Jehofa, Kgoši ya Bosafelego
“Go Kgoši ya bosafelego . . . e be kgodišo le letago go iša mehleng ya neng le neng.”—1 TIM. 1:17.
1, 2. (a) “Kgoši ya bosafelego” ke mang, gona ke ka baka la’ng sereto se se mo swanetše? (Bona seswantšho se se lego ka mo godimo.) (b) Ke’ng seo se re batametšago kgauswi le Jehofa?
KGOŠI SOBHUZA II wa Swaziland o bušitše nywaga yeo e nyakilego go ba e 61. O bušitše nywaga e mentši go feta mmuši le ge e le ofe wa mehleng yeno. Go sa šetšwe gore batho ba bona nywaga yeo Kgoši Sobhuza a e feditšego a buša e le e mentši, go na le kgoši e nngwe yeo pušo ya yona e ka se felego. Ge e le gabotse, Beibele e bitša kgoši yeo gore ke “Kgoši ya bosafelego.” (1 Tim. 1:17) Mopsalme o boletše Mmuši yoo yo a phagamego ka leina, ge a be a re: “Jehofa ke Kgoši go iša mehleng ya neng le neng, gaešita le ka mo go sa felego.”—Ps. 10:16.
2 Nywaga yeo Modimo a bušitšego ka yona e dira gore pušo ya gagwe e fapane kgole le pušo le ge e le efe ya batho. Lega go le bjalo, tsela yeo Jehofa a bušago ka yona ke yona e dirago gore re mmatamele. Kgoši yeo e bušitšego nywaga e 40 Isiraeleng ya bogologolo e ile ya tumiša Modimo ka mantšu a rego: “Jehofa o a gaugela e bile o a šokela, o diega go galefa e bile o tletše botho. Jehofa yena o theile sedulo sa gagwe sa bogoši a se tiiša gona kua magodimong; bogoši bja gagwe bo buša se sengwe le se sengwe.” (Ps. 103:8, 19) Jehofa ga se Kgoši ya rena feela eupša gape ke Tatago rena—Tatago rena yo lerato wa legodimong. Se se rotoša dipotšišo tše pedi: Jehofa o bile Tate bjang? Jehofa o dirišitše bjang matla a gagwe a go buša ga e sa le go tloga borabeleng bja kua Edene? Dikarabo tša dipotšišo tše di tla re tutueletša go batamela Jehofa le go mo hlankela ka dipelo tša rena ka moka.
KGOŠI YA BOSAFELEGO E BOPA LAPA LA LEGOHLENG
3. Setho sa pele sa lapa la Jehofa la legohleng ke mang, gomme ke bomang gape bao ba ilego ba bopša e le “barwa” ba Modimo?
3 A lethabo le legolo gakaakaang leo Jehofa a bilego le lona ge a be a bopa Morwa wa gagwe yo a tswetšwego a nnoši! Modimo ga se a ka a swara morwa yoo wa gagwe wa leitšibulo bjalo ka motho feela. Go e na le moo, o ile a mo rata bjalo ka Morwa gomme a mo nea tokelo ya go thabela go bopa dibopiwa tše dingwe tše di phethagetšego. (Bakol. 1:15-17) Dibopiwa tše di ile tša akaretša barongwa ba diketekete. Barongwa ba ba Modimo bao ba hlaloswago e le “badiredi ba gagwe bao ba dirago thato ya gagwe,” ba mo hlankela ka lethabo gomme o ba neile seriti ka go ba bitša “barwa” ba gagwe. Ke karolo ya lapa la Jehofa la legohleng.—Ps. 103:20-22; Jobo 38:7.
4. Go tlile bjang gore lapa la Jehofa la legohleng le akaretše batho?
4 Ka morago ga gore Jehofa a bope legodimo le lefase, o ile a godiša lapa la gagwe la legohleng. Ge Jehofa a se na go dira gore lefase e be legae le lebotse leo go ka phelwago go lona, o ile a phetha modiro wa gagwe mo lefaseng ka go bopa monna wa pele e lego Adama, a mmopa go ya ka seswantšho sa Gagwe. (Gen. 1:26-28) Ka ge Jehofa e le Mmopi, o be a na le tshwanelo ya go letela gore Adama a mo kwe. Ka ge e le Tate, Jehofa o boletše ditaelo tša gagwe ka moka ka lerato le ka botho. Ditaelo tšeo ga se tša ka tša tima motho tokologo ka tsela le ge e le efe.—Bala Genesi 2:15-17.
5. Modimo o ile a dira tokišetšo efe gore a tlatše lefase ka bana ba gagwe ba batho?
5 Ka go se swane le babuši bao e lego batho, Jehofa o thabela go nea balata ba gagwe maikarabelo, e bile o ba tšea e le ditho tše di ka botwago tša lapa la gagwe. Ka mohlala, o ile a nea Adama matla a go laola diphedi ka moka, a ba a mo nea mošomo o mogolo eupša e le o thabišago wa go rea diphoofolo maina. (Gen. 1:26; 2:19, 20) Modimo ga se a bopa batho ba dimilione bao ba phethagetšego gore ba tlale lefase. Go e na le moo, o ile a kgetha go bopela Adama molekane yo a phethagetšego—mosadi wa gagwe e lego Efa. (Gen. 2:21, 22) Ke moka o ile a nea balekane ba sebaka sa gore ba tlatše lefase ka bana ba bona. Maemong ao a phethagetšego, ganyenyane-ganyenyane batho ba be ba tla katološa Paradeise go fihlela e tlala lefase ka moka. Bona gotee le barongwa ba legodimong ba be ba tla hlankela Jehofa ka mo go sa felego e le karolo ya lapa la gagwe la legohleng. Bjoo e be e tla ba bokamoso bjo bo kgahlišago gakaakaang! Le gona yeo e be e le pontšho e kgolo kudu ya lerato la Jehofa bjalo ka tate!
BARWA BA MARABELE BA GANA BOGOŠI BJA MODIMO
6. (a) Borabele bo thomile bjang lapeng la Modimo? (b) Ke ka baka la’ng borabele bjoo bo sa re gore Jehofa ga a sa na matla a taolo?
6 Ka manyami, Adama le Efa ga se ba ka ba kgotsofalela gore Jehofa e be Mmuši wa bona yo a phagamego. Go e na le moo, ba ile ba kgetha go latela morwa yo mongwe wa Modimo wa lerabele, e lego Sathane. (Gen. 3:1-6) Go phela ka ntle le go bušwa ke Modimo go ile gwa tlišetša bona le bana ba bona mahloko, tlaišego le lehu. (Gen. 3:16-19; Baroma 5:12) Ka yona nako yeo, Modimo o ile a se sa ba le balata bao ba kwago mo lefaseng. Na se se be se e ra gore mmušo wa gagwe o wele, gore o dumeletše batho go ipuša mo lefaseng? Le gatee! O ile a diriša matla a gagwe a taolo ka gore a rake monna le mosadi yoo serapeng sa Edene gomme a ba thibela gore ba se sa hlwa ba boela go sona ka go bea bakerubi gore ba lete kgoro ya sona. (Gen. 3:23, 24) Ka yona nako yeo, Modimo o ile a bontšha lerato la gagwe e le tate ka go nea kgonthišetšo ya gore morero wa gagwe wa go ba le lapa la legohleng la barwa ba moya gotee le batho bao ba kwago o tla phethagala. O ile a holofetša “peu” yeo e bego e tla fediša Sathane le go dirolla ditlamorago tša sebe sa Adama.—Bala Genesi 3:15.
7, 8. (a) Maemo e be e le a mabe gakaaka’ng mehleng ya Noa? (b) Jehofa o ile a dira ditokišetšo dife go hlwekiša lefase le go šireletša lapa la batho?
7 Nywagakgolong e latetšego, banna ba bangwe ba ile ba kgetha go botegela Jehofa. Ba bangwe ba bona e be e le Abele le Henoge. Lega go le bjalo, batho ba bantši ba ile ba gana go amogela Jehofa e le Tatago bona le Kgoši ya bona. Mehleng ya Noa, lefase le be le šetše le “tletše bošoro.” (Gen. 6:11) Na seo se be se e ra gore Jehofa o be a se sa laola dilo mo lefaseng? Pego ya histori e utolla’ng?
8 Nagana ka pego ya Noa. Jehofa o ile a mo nea polane le ditaelo tša go aga areka e kgolokgolo yeo e bego e tla phološa Noa le ba lapa la gagwe. Le gona Modimo o ile a bontšha batho ba gagwe ka moka lerato le legolo ge a be a laela Noa gore e be “mmoledi wa toko.” (2 Pet. 2:5) Ga go pelaelo gore molaetša wa Noa o be o akaretša go botša batho gore ba sokologe le go ba lemoša ka phedišo yeo e bego e etla, eupša ba ile ba se kwe. Ka nywaga e masome, Noa le lapa la gagwe ba ile ba phela gare ga batho ba šoro le bao ba bego ba itshwere ka tsela e gobogilego. Ka ge Jehofa e le Tate yo lerato, o ile a šireletša meoya yeo e seswai le go e šegofatša. Jehofa o ile a bontšha gore o sa laola dilo mo lefaseng ka go tlišetša batho bao ba marabele le barongwa ba kgopo Meetsefula a lefase ka moka. Ee, Jehofa o be a sa dutše a laola dilo.—Gen. 7:17-24.
BOGOŠI BJA JEHOFA KA MORAGO GA MEETSEFULA
9. Jehofa o ile a nea batho sebaka sefe ka morago ga Meetsefula?
9 Ge Noa le lapa la gagwe ba se na go gata lefaseng le le hlwekišitšwego gomme ba hema moya o hlwekilego, ga go pelaelo gore ba ile ba leboga Jehofa ka dipelo tša bona ka moka ge a ile a ba šireletša le go ba hlokomela. Gateetee Noa o ile a aga aletare gomme a neela dihlabelo go rapela Jehofa. Modimo o ile a šegofatša Noa le lapa la gagwe gomme a ba laela gore ba ‘tswale ba ate le go tlala lefase.’ (Gen. 8:20–9:1) Le gona mo, Modimo o ile a nea batho sebaka se sengwe sa gore ba mo rapele ka botee le go tlala lefase.
10. (a) Batho ba ile ba thoma go rabela kgahlanong le Jehofa kae le gona bjang ka morago ga Meetsefula? (b) Jehofa o ile a dira’ng go kgonthišetša gore thato ya gagwe e a dirwa?
10 Lega go le bjalo, Meetsefula ga se a ka a fediša go se phethagale gomme batho ba be ba sa tlo swanelwa ke go lebeletšana le tutuetšo e sa bonagalego ya Sathane le barongwa ba gagwe ba marabele. Go se kgale, batho ba ile ba thoma go rabela gape kgahlanong le pušo ya Jehofa. Ka mohlala, setlogolwana sa Noa e lego Nimirode se ile sa ganetša pušo ya Jehofa o šoro. Nimirode o hlaloswa e le “motsomi yo matla wa go ganetša Jehofa.” O ile a aga metse e megolo, e bjalo ka Babele, gomme a ipea kgoši “nageng ya Shineara.” (Gen. 10:8-12) Kgoši ya bosafelego e be e tla dira eng ka kgoši ye ya lerabele le maiteko a yona a go folodiša morero wa Modimo wa gore batho ba “tlale lefase”? Modimo o ile a raranya leleme la batho, a dira gore balata ba Nimirode bao ba bego ba sa kwane ka polelo ba phatlalale le ‘lefase ka moka.’ Ba ile ba tloga le borapedi bja bona bja maaka le tsela ya motho ya go buša.—Gen. 11:1-9.
11. Jehofa o ile a bontšha bjang gore o botegela mogwera wa gagwe Aborahama?
11 Gaešita le ge ka morago ga Meetsefula batho ba bantši ba ile ba rapela medimo ya maaka, banna ba bangwe ba ba botegago ba ile ba tšwela pele ba hlankela Jehofa. Yo mongwe wa bona ke Aborahama, yoo ka go kwa a ilego a tlogela bophelo bja manobonobo bja motseng wa gabo wa Uri gomme a ya a dula ditenteng ka nywaga e mentši. (Gen. 11:31; Baheb. 11:8, 9) Ge Aborahama a dutše a ralala le naga, gantši o be a dikologilwe ke dikgoši tšeo tše dintši tša tšona di bego di dula metseng e šireleditšwego ka merako. Eupša Jehofa o ile a šireletša Aborahama le lapa la gagwe. Mopsalme o boletše ka tšhireletšo yeo Jehofa a e neago e le tate gore: “[Modimo] ga se a ka a dumelela gore motho le ge e le ofe a ba radie, eupša o kgalemile dikgoši ka baka la bona.” (Ps. 105:13, 14) Jehofa o ile a bontšha gore o botegela mogwera wa gagwe Aborahama ka go mo holofetša gore: “Go wena go tla tšwa dikgoši.”—Gen. 17:6; Jak. 2:23.
12. Jehofa o ile a bonagatša bogoši bja gagwe bjang kua Egipita, gomme seo se ile sa kgoma bjang batho ba gagwe bao a ba kgethilego?
12 Modimo o ile a boeletša kholofetšo ya gagwe go morwa wa Aborahama e lego Isaka le go setlogolo sa gagwe e lego Jakobo gore o be a tla ba šegofatša gomme bana ba bona ba tšweletša dikgoši. (Gen. 26:3-5; 35:11) Lega go le bjalo, pele bana ba Jakobo ba ka tšweletša dikgoši, e ile ya ba makgoba kua Egipita. Na se se be se e ra gore Jehofa o be a ka se sa phethagatša kholofetšo ya gagwe goba gore o be a dumeletše batho gore ba ipuše? Le gatee! Ka nako ya gagwe ya maleba, Jehofa o ile a bonagatša matla a gagwe gomme a bontšha Farao wa senganga gore Kgoši ke yena. Baisiraele ba makgoba ba ile ba bota Jehofa gomme yena a ba phološa ka tsela e makatšago go phatša Lewatleng le Lehwibidu. Ruri Jehofa e be e sa dutše e le Mmuši wa Legohle, gomme bjalo ka Tate yo lerato, o ile a diriša matla a gagwe a magolo go šireletša batho ba gagwe.—Bala Ekisodo 14:13, 14.
JEHOFA E BA KGOŠI YA ISIRAELE
13, 14. (a) Baisiraele ba ile ba bolela’ng ka bogoši bja Jehofa košeng yeo ba ilego ba e opela? (b) Modimo o ile a holofetša Dafida eng mabapi le bogoši?
13 Gateetee ka morago ga gore Baisiraele ba hlakodišwe Egipita ka mohlolo, ba ile ba tumiša Jehofa ka go mo opelela koša ya phenyo. Koša yeo e begilwe go Ekisodo kgaolo 15, gomme e na le tsebišo e latelago go temana 18: “Jehofa o tla buša e le kgoši go iša mehleng ya neng le neng, gaešita le ka mo go sa felego.” Ka kgonthe Jehofa e ile ya ba Kgoši ya setšhaba se sefsa. (Doit. 33:5) Lega go le bjalo, setšhaba seo se ile sa se thabele gore Jehofa e be Kgoši ya sona ka ge se be se sa mmone. Ka morago ga nywaga e ka bago e 400 se tšwile Egipita, se ile sa kgopela Modimo gore a se beele kgoši ya motho go etša ge ditšhaba tša kgauswi le sona tša baheitene di be di na le dikgoši. (1 Sam. 8:5) Go sa šetšwe seo, Jehofa e be e sa dutše e le Kgoši gomme seo se ile sa bonagala gabotse ge go be go buša Dafida, kgoši ya bobedi ya Isiraele.
14 Dafida o ile a tliša areka e kgethwa ya kgwerano Jerusalema. Tiragalong ye e thabišago, Balefi ba ile ba opela koša ya tumišo yeo e bego e na le mantšu a mabotse ao a begilwego go 1 Dikoronika 16:31, ao a rego: “Anke ba bolele ditšhabeng ba re: ‘Jehofa bjale ke kgoši!’” Mohlomongwe o ka ipotšiša gore: ‘Ka ge Jehofa e le Kgoši ya bosafelego, go re’ng ka nako yeo go ile gwa thwe bjale ke Kgoši?’ Jehofa e ba Kgoši ge a diriša matla a gagwe a bogoši goba a kgetha moemedi ka nako itšego goba ge a nyaka go rarolla boemo bjo itšego. Go bohlokwa kudu gore re kwešiše sebopego se sa bogoši bja Jehofa. Pele ga ge Dafida a ka hwa, Jehofa o ile a mo holofetša gore bogoši bja gagwe bo be bo tla ba gona ka mo go sa felego. O ile a re: “Ke tla tsoša yo e lego peu ya gago ka morago ga gago yo a tlago go tšwa mpeng ya gago; ke tla hloma mmušo wa gagwe wa tia.” (2 Sam. 7:12, 13) Ge di phuthologa, “peu” ye ya Dafida e ile ya tšwelela ka morago ga nywaga ya ka godimo ga e 1 000. “Peu” ye e bile mang, gona e be e tla ba Kgoši neng?
JEHOFA O KGETHA KGOŠI E MPSHA
15, 16. Jesu o ile a kgethwa neng gore e be Kgoši ya nakong e tlago, gona ke dithulaganyo dife tšeo a ilego a di dira bakeng sa pušo ya gagwe ge a be a le mo lefaseng?
15 Ka ngwaga wa 29 C.E., Johane Mokolobetši o ile a thoma go tsebatša gore “Mmušo wa magodimo o batametše.” (Mat. 3:2) Ge Johane a be a kolobetša Jesu, Jehofa o ile a kgetha Jesu e le Mesia yo a holofeditšwego le Kgoši ya nakong e tlago ya Mmušo wa Modimo. Jehofa o ile a bontšha Jesu lerato la tate ge a be a re: “Yo ke Morwa wa ka, morategi, yo ke mo amogetšego.”—Mat. 3:17.
16 Bodireding bja gagwe ka moka, Jesu o ile a tagafatša Tatagwe. (Joh. 17:4) O ile a dira se ka go bolela ka Mmušo wa Modimo. (Luka 4:43) Le gona o ile a ruta balatedi ba gagwe go rapelela Mmušo woo gore o tle. (Mat. 6:10) Ka ge e le Kgoši ya Nakong e Tlago, Jesu o be a ka botša baganetši ba gagwe gore: “Mmušo wa Modimo o gare ga lena.” (Luka 17:21) Ka morago, bošegong bjo a bego a tlo bolawa ka bjona, Jesu o ile a dira “kgwerano ya Mmušo” le balatedi ba gagwe. Ka go re’alo, o ile a nea ba bangwe ba barutiwa ba gagwe ba botegago kholofelo ya go buša le yena e le dikgoši Mmušong wa Modimo.—Bala Luka 22:28-30.
17. Jesu o ile a thoma go buša ka tekanyo efe e lekanyeditšwego lekgolong la pele la nywaga, eupša ke’ng seo a bego a swanetše go se letela?
17 Jesu o be a tla thoma neng go buša e le Kgoši ya Mmušo wa Modimo? Ga se a ka a thoma go buša ka yona nako yeo. Thapameng e latetšego, Jesu o ile a bolawa gomme balatedi ba gagwe ba gašana. (Joh. 16:32) Lega go le bjalo, go etša nakong e fetilego, Jehofa o be a sa laola dilo. Ka letšatši la boraro, o ile a tsoša Morwa wa gagwe gomme ka Pentekoste ya 33 C.E., Jesu o ile a thoma go buša ka phuthegong ya Bokriste ya bana babo bao ba tloditšwego. (Bakol. 1:13) Lega go le bjalo, Jesu o be a sa swanetše go leta pele a ka newa matla ka moka a go buša lefase e le “peu” e holofeditšwego. Jehofa o ile a botša Morwa wa gagwe gore: “Dula ka letsogong la ka la le letona go fihla ke bea manaba a gago e le bogato bja dinao tša gago.”—Ps. 110:1.
HLANKELA KGOŠI YA BOSAFELEGO
18, 19. Ke’ng seo re tutueletšegago go se dira, gona re tlo ithuta’ng sehlogong se se latelago?
18 Go fetile nywaga e dikete bogoši bja Jehofa bo hlaselwa legodimong le mo lefaseng. Jehofa ga se a ka a tlogelela batho ba ipuša; o ile a dula a laola dilo. Ka ge e le Tate yo lerato, o ile a šireletša le go hlokomela balata ba gagwe ba ba botegago ba go swana le Noa, Aborahama le Dafida. Na se ga se re tutueletše go ikokobeletša Kgoši ye ya rena le go batamela kgauswi le yona?
19 Eupša re ka ipotšiša gore: Jehofa o bile Kgoši bjang mehleng ya rena? Re ka bontšha bjang gore re balata ba Mmušo wa Jehofa gomme ra tla ra ba barwa ba phethagetšego lapeng la gagwe la legohleng? Re ra go re’ng ge re rapelela gore Mmušo wa Modimo o tle? Dipotšišo tše di tla arabja sehlogong se se latelago.


text:
MOROKAMI May 2014 | Na go na le Motho yo a ka Bonago Bokamoso?
Karabo e ka fetoša bophelo bja gago.
TABA YA LETLAKALA LA KA NTLE
Tše Dingwe di Atlegile, tše Dintši di Paletšwe
Ke mang yo a nago le pego e botse ya go bolela e sa le pele ka bokamoso ka nepo?
TABA YA LETLAKALA LA KA NTLE
Na go na le Motho yo a ka Bonago Bokamoso?
Go na le polelelopele e ka botwago ka bokamoso.
POLEDIŠANO LE MOAGIŠANI
Na Dihlatse tša Jehofa di Dumela go Jesu?
Ge e ba di dumela go yena, ke ka baka la’ng di sa ipitše Dihlatse tša Jesu?
Na o be o Tseba?
Ke ka baka la’ng Bajuda ba ile ba kgopela Pilato gore maoto a Jesu a robje? Na ruri Dafida a ka ba a bolaile Goliata ka seragamabje feela?
EKIŠA TUMELO YA BONA
O Ile a Kgotlelela Tšhoša
Mohlala wa Maria, mmago Jesu, o ka go thuša ge e ba o lebeletšane le “tšhoša e telele” ya manyami.
Dipotšišo tša Beibele di a Arabja
Ge e ba Modimo a buša lefase, ke ka baka la’ng le tletše tlaišego?
Dihlogo tše Dingwe tša Inthaneteng
Na Beibele e tšwa go Modimo?
Bangwadi ba bantši ba Beibele ba bontšhitše gore seo ba se ngwadilego se tšwa go Modimo. Ka baka la’ng?


text:
Karolo 8: Seo Beibele e se Boletšego e sa le Pele se a Phethagala
Beibele ga e re botše feela therešo ka dilo tšeo di diragetšego nakong e fetilego, eupša gape e re botša ka dilo tšeo di tlago go direga nakong e tlago. Batho ga ba kgone go bolela e sa le pele dilo tša nakong e tlago. Ke ka baka leo re tsebago gore Beibele e tšwa go Modimo. Beibele e re botša’ng ka dilo tšeo di tlago go direga nakong e tlago?
E re botša ka ntwa e kgolo ya Modimo. Ntweng yeo, Modimo o tla fediša bobe ka moka lefaseng gotee le batho ba babe, eupša o tla šireletša bao ba mo hlankelago. Jesu Kriste e lego kgoši yeo e kgethilwego ke Modimo, o tla kgonthišetša gore bahlanka ba Modimo ba phela ka khutšo le lethabo, le gore ba ka se sa babja goba go hwa.
Na ga re thabišwe ke gore Modimo o tla dira paradeise e mpsha mo lefaseng? Eupša re swanetše go dira selo se itšego ge e ba re nyaka go tlo phela paradeiseng yeo. Kgaolong ya mafelelo ya puku ye, re tlo ithuta seo re swanetšego go se dira e le gore re tle re thabele dilo tše di kgahlišago tšeo Modimo a tlago go di direla bao ba mo hlankelago. Ka gona, bala KAROLO ye ya seswai gomme o bone seo Beibele e se boletšego e sa le pele ka dilo tšeo di tlago go direga nakong e tlago.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
1 Dikgoši 16:1-34
16 Bjale lentšu la Jehofa la tlela Jehu+ morwa wa Hanani+ mabapi le Baasha, la re:2 “Ke go emišitše leroleng+ gore ke go dire moetapele wa setšhaba sa ka sa Isiraele,+ eupša wena wa sepela ditseleng tša Jeroboama+ gomme wa dira gore setšhaba sa ka sa Isiraele se dire sebe ka go nkgopiša ka dibe tša sona,+3 bjale ke swiela Baasha le ba ntlo ya gagwe, le gona ke tla dira ba ntlo ya gagwe go etša kamoo ke dirilego ba ntlo ya Jeroboama morwa wa Nebata ka gona.+4 Motho le ge e le ofe wa Baasha yo a tlago go hwela motseng o tla jewa ke dimpša; motho le ge e le ofe wa gagwe yo a tlago go hwela nageng o tla jewa ke dinonyana tša magodimong.”+5 Ge e le ditaba ka moka tša Baasha, tšohle tšeo a di dirilego le tša matla a gagwe, na ga di a ngwalwa ka pukung+ ya ditaba tša mehleng ya dikgoši tša Isiraele?6 Mafelelong Baasha a robala le borakgolokhukhu ba gagwe gomme a bolokwa Thiritsa;+ ke moka Elaa morwa wa gagwe a buša legatong la gagwe.7 Go oketša moo lentšu la Jehofa la tlela moporofeta Jehu morwa wa Hanani mabapi le Baasha le ba ntlo ya gagwe,+ ka baka la bobe ka moka bjoo a bo dirilego mahlong a Jehofa ka go mo kgopiša+ ka mediro ya diatla tša gagwe,+ gore ba ntlo ya gagwe ba tle ba etše ba ntlo ya Jeroboama, le ka baka la ge a bolaile Nadaba.+8 Ka ngwaga wa masomepedi-tshela wa pušo ya Asa kgoši ya Juda, Elaa morwa wa Baasha o ile a ba kgoši ya Isiraele kua Thiritsa ka nywaga e mebedi.9 Ke moka mohlanka wa gagwe e lego Simiri+ molaodi wa seripagare sa dikoloi, a mo logela maanomabe ge a be a le kua Thiritsa a enwa+ wa gore a tagwe ntlong ya Aritsa molaodi wa lapa la gagwe+ kua Thiritsa.10 Simiri o ile a tla a mo hlasela gomme a mmolaya+ ka ngwaga wa masomepedi-šupa wa pušo ya Asa kgoši ya Juda, ke moka a buša legatong la gagwe.11 Ya re ge a thoma go buša, gateetee ka morago ga go dula sedulong sa gagwe sa bogoši, a bolaya bohle ba ntlo ya Baasha. A se šadiše monna le ge e le ofe wa Baasha goba balefeletši ba gagwe ba madi+ goba bagwera ba gagwe.12 Ka gona Simiri a fediša bohle ba ntlo ya Baasha+ go ya ka lentšu la Jehofa+ leo a le boletšego mabapi le Baasha ka moporofeta Jehu,+13 a ba fediša ka baka la dibe ka moka tša Baasha le dibe tša Elaa+ morwa wa gagwe tšeo ba di dirilego le tšeo ka tšona ba dirilego gore Isiraele e dire sebe ka go kgopiša Jehofa Modimo wa Isiraele ka medingwana ya bona ya lefeela.+14 Ge e le ditaba ka moka tša Elaa le tšohle tšeo a di dirilego, na ga di a ngwalwa ka pukung+ ya ditaba tša mehleng ya dikgoši tša Isiraele?15 Ka ngwaga wa masomepedi-šupa wa pušo ya Asa kgoši ya Juda, Simiri a ba kgoši matšatši a šupago+ kua Thiritsa nakong ya ge setšhaba se be se hlomile mešaša hleng le Gibethone+ ya Bafilisita.16 Ka morago setšhaba seo se bego se hlomile mešaša sa kwa go thwe: “Simiri o logetše kgoši maanomabe a ba a e bolaya.” Ke moka Isiraele ka moka ya bea Omiri,+ e lego molaodi yo mogolo wa madira, go ba kgoši ya Isiraele letšatšing leo moo mešašeng.17 Omiri le Baisiraele ka moka bao ba bego ba na le yena ba rotoga go tšwa Gibethone ba yo rakelela+ Thiritsa.18 Ya re gateetee ge Simiri a bona gore motse o thopilwe, a tla sebong sa ntlo ya kgoši gomme a fiša ntlo ya kgoši ka mollo a le ka gare ga yona, a fsa ke moka a hwa,+19 ka baka la dibe tšeo a di dirilego ka go dira tše mpe mahlong a Jehofa+ ka gore a sepele ditseleng tša Jeroboama le ka sebe sa gagwe seo a se dirilego ka go dira gore Isiraele e dire sebe.+20 Ge e le ditaba ka moka tša Simiri le tša maanomabe a gagwe ao a ilego a a loga, na ga di a ngwalwa ka pukung+ ya ditaba tša mehleng ya dikgoši tša Isiraele?21 Ke ka nako yeo moo setšhaba sa Isiraele se ilego sa ikaroganya ka dikarolo tše pedi.+ Karolo e nngwe ya setšhaba ya latela Tibini morwa wa Ginatha gore ba mo dire kgoši gomme karolo e nngwe ya latela Omiri.22 Mafelelong batho bao ba bego ba latela Omiri ba fenya bao ba bego ba latela Tibini morwa wa Ginatha; ka gona Tibini a hwa gomme Omiri a buša.23 Ka ngwaga wa masometharo-tee wa pušo ya Asa kgoši ya Juda, Omiri o ile a ba kgoši ya Isiraele ka nywaga e lesomepedi. O bušitše Thiritsa ka nywaga e tshelelago.24 A reka thaba ya Samaria go Shemere ka ditalente* tše pedi tša silifera gomme a aga motse thabeng yeo ke moka a o reela ka leina la Shemere mong wa thaba yeo ya Samaria.+25 Omiri a dira tše mpe mahlong a Jehofa go feta bohle bao ba bilego gona pele ga gagwe.+26 A sepela ditseleng ka moka tša Jeroboama morwa wa Nebata+ le sebeng sa gagwe seo ka sona a dirilego gore Baisiraele ba dire sebe ka go kgopiša Jehofa Modimo wa Isiraele ka medingwana ya bona ya lefeela.+27 Ge e le ditaba ka moka tša Omiri le tšeo a di dirilego le tša matla a gagwe ao a a bonagaditšego, na ga di a ngwalwa ka pukung+ ya ditaba tša mehleng ya dikgoši tša Isiraele?28 Mafelelong Omiri a robala le borakgolokhukhu ba gagwe ke moka a bolokwa Samaria; Ahaba+ morwa wa gagwe a buša legatong la gagwe.29 Ge e le Ahaba morwa wa Omiri a ba kgoši ya Isiraele ka ngwaga wa masometharo-seswai wa pušo ya Asa kgoši ya Juda; Ahaba morwa wa Omiri a buša Isiraele kua Samaria+ ka nywaga e masomepedi-pedi.30 Ahaba morwa wa Omiri a dira tše mpe mahlong a Jehofa go feta bohle bao ba bilego gona pele ga gagwe.+31 Bjalo ka ge eka e be e le taba e sa rego selo+ go yena gore a sepele dibeng tša Jeroboama+ morwa wa Nebata, o ile a nyala+ Isebele+ morwedi wa Ethibaali kgoši ya Basidone+ gomme a ya a hlankela Baali+ le go mo khunamela.32 A ba a agela Baali aletare ntlong+ ya Baali yeo a e agilego Samaria.33 Ahaba a dira kota e kgethwa;+ le gona o ile a dira tše mpe kudu gore a kgopiše+ Jehofa Modimo wa Isiraele go feta dikgoši ka moka tša Isiraele tšeo di bilego gona pele ga gagwe.34 Hiele wa Bethele o ile a tsošološa Jeriko mehleng ya gagwe. Ya re ge a thea motheo wa yona a loba morwa wa gagwe wa leitšibulo e lego Abirama, gomme ya re ge a tsenya mejako ya yona a loba morwa wa phejane e lego Seguba, gwa direga go ya ka lentšu leo Jehofa a le boletšego ka Joshua morwa wa Nuni.+
Mengwalo ya tlase
^ “Talente e tee” ke ya boima bja mo e ka bago dikhilograma tše 34,2.


text:
BOPHELO BJA BOKRISTE
Go Kaonefatša Bokgoni bja Rena Bodireding
—Ka go Kgothaletša Bao ba Thabelago go tla Dibokeng
KE KA BAKA LA ENG GO LE BOHLOKWA: Diboka di re nea dibaka tša go ‘opelela Jehofa’ le go ‘mo tumiša’ ka mehla. (Ps 149:1) Ge re le dibokeng, re rutwa go dira thato ya Modimo. (Ps 143:10) Batho bao ba thabelago le barutwana ba Beibele gantši ba dira tšwelopele ka lebelo ge ba šetše ba thomile go tla dibokeng.
KAMOO O KA DIRAGO SEO:
Laletša motho kapejana kamoo o ka kgonago. Ga go hlokagale gore o lete go fihlela le šetše le thomile go swara thuto ya Beibele.
—Kut 22:17
Hlalosetša motho yoo seo se diregago dibokeng le seo se tlago go ahlaahlwa sebokeng se se latelago. O ka diriša taletšo ya diboka tša phuthego, bidio ya Ke Eng Seo se Diregago Holong ya Mmušo? le thuto 5 le 7 ka poroutšheng ya Thato ya Jehofa
Thuša motho yoo. Na motho yoo o nyaka go thušwa ka senamelwa goba ka go kgetha diaparo tša maleba? Dula kgauswi le yena dibokeng gomme o badišane le yena dikgatišo tša gago. Mo tsebiše ba bangwe


text:
Bolwetši bja Swikiri
—Na o ka Phema go ba Kotsing?
BOLWETŠI bja swikiri bo oketšega ka lebelo moo bo fetogilego bothata bja lefase ka bophara. Go na le mehuta e mebedi e megolo ya bolwetši bja swikiri. Mohuta wa pele gantši o thoma ge motho e sa le yo monyenyane, gomme ga bjale dingaka ga di tsebe gore o ka thibelwa bjang. Sehlogo se se bolela ka mohuta wa bobedi, woo o swerego mo e ka bago 90 lekgolong ya batho ka moka bao ba nago le bolwetši bja swikiri.
Le ge peleng go be go naganwa gore mohuta wo wa bobedi wa bolwetši bja swikiri o swara batho ba bagolo, go sa tšwa go lemogwa gore o swara le bana. Lega go le bjalo, ditsebi di re kotsi ya go swarwa ke mohuta wa bobedi wa bolwetši bja swikiri e ka phengwa. Go tseba ganyenyane ka bolwetši bjo bjoo bo sa lemogegego go ka go thuša. *
Bolwetši bja Swikiri ke Eng?
Bolwetši bja swikiri ke boemo bjoo bo dirago gore swikiri ya motho yeo e lego mading e phagame ka mo go feteletšego. Bolwetši bjo bo šitiša tshepedišo e tlwaelegilego ya mmele ya go fetišetša swikiri go tšwa mading go ya diseleng tšeo di e hlokago gore di be le matla. Se se feleletša ka go senyega ga ditho tše bohlokwa tša mmele le go šitišega ga tshepedišo ya madi, gomme ka dinako tše dingwe motho o feleletša ka go kgaolwa monwana goba leoto, go foufala le go ba le bolwetši bja dipshio. Batho ba bantši bao ba nago le bolwetši bja swikiri ba hwa ka baka la bolwetši bja pelo goba bja go hwa lehlakore.
Makhura a mantši mmeleng e ka ba sebaki se segolo sa mohuta wa bobedi wa bolwetši bja swikiri. Ditsebi di dumela gore makhura ao a kgobokanago ka mpeng le lethekeng a ka bea motho kotsing e kgolo ya go ba le bolwetši bja swikiri. Makhura ao a kgobokanago go pancreas le sebeteng, ke ona a šitišago tshepedišo ya mmele ya swikiri yeo e lego mading. O ka dira’ng gore o pheme go ba kotsing?
Megato e Meraro Yeo e ka go Thušago go Phema Bolwetši bja Swikiri
1. Dira diteko tša madi ge e ba go na le kgonagalo e kgolo ya gore o swarwe ke bolwetši bja swikiri. Mohuta wa bobedi wa bolwetši bja swikiri o bakwa ke seo se tsebjago kudu e le prediabetes—boemo bja ge swikiri yeo e lego mading e phagame go feta ka mo go tlwaelegilego—yeo gantši e go swarago pele ga mohuta wa bobedi wa bolwetši bja swikiri. Maemo a ka bobedi a kotsi, eupša a a fapana: Le ge bolwetši bja swikiri bo ka laolega, ga bo alafege. Ka lehlakoreng le lengwe, batho ba bangwe bao ba bego ba swerwe ke prediabetes ba kgonne go bušetša swikiri ya bona sekeng. Ga go bonolo go lemoga maswao a prediabetes. Ka baka leo, e ka go swara o sa lemoge. Go ya ka dipego, mo e ka bago batho ba dimilione tše 316 lefaseng ka bophara ba na le prediabetes; eupša bontši bja bona ga bo tsebe. Ka mohlala, kua United States feela, mo e ka bago 90 lekgolong ya bao ba tlaišwago ke prediabetes ga ba tsebe.
Lega go le bjalo prediabetes e kotsi. Ntle le gore e baka mohuta wa bobedi wa bolwetši bja swikiri, go sa tšwa go lemogwa gore e ka dira gore motho a swarwe ke bolwetši bja go fokola ga monagano (dementia). Ge e ba o nonne kudu, o se mafolofolo, goba ba leloko la geno ba swerwe ke bolwetši bja swikiri, o ka ba o šetše o na le prediabetes. O ka tseba seo ka go dira diteko tša madi.
2. Eja dijo tše di nago le phepo. O ka holwa ke go dira dilo tše di latelago ge go kgonega le gona go nyakega: Sola dijo tše dinyenyane. Go e na le go nwa jusi ya swikiri e ntši le dino tša go ba le carbon, e nwa meetse, teye goba kofi. Eja borotho bjo bo dirilwego ka folouru ya dithoro tša korong, reise le pasta—ka go lekanela—go e na le go ja dijo tšeo di ntšhitšwego di fepa mmele. Eja nama ya go se be le makhura a mantši, hlapi, makwapi le dinawa.
3. Dula o le mafolofolo. Go itšhidulla go ka theoša swikiri yeo e lego mading gomme gwa go thuša gore o be le mmele o lekanetšego. Setsebi se sengwe se eletša gore: Go e na le go diriša nako e itšego go bogela thelebišene e dirišetše go itšhidulla.
O ka se kgone go fetoša dikarolwana tša gago tša leabela, eupša o ka kgona go fetoša tsela ya gago ya bophelo. Go bohlokwa gore re dire seo re ka se kgonago go kaonefatša bophelo bja rena.
^ ser. 3 Phafoga! ga e bolelele mehuta e itšego ya dijo goba mokgwa o itšego wa go itšhidulla. Motho yo mongwe le yo mongwe o swanetše go hlahloba dikgetho tša gagwe gomme ge e ba go nyakega a botšiše ngaka pele a dira diphetho tše itšego ka tša maphelo.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Hosea 4:1-19
4 Ekwang lentšu la Jehofa lena bana ba Isiraele, gobane Jehofa o seka molato le badudi ba naga ye,+ gobane mo nageng ye ga go na therešo+ goba botho le ge e le go tseba Modimo.+2 Go na le dithogako,+ go tletše bofora,+ polao+ le bohodu+ e bile go dirwa bohlotlolo+ gomme ditiro tša go tšhollwa ga madi di direga ka go latelana.+3 Ke ka baka leo naga e tlago go lla+ gomme gwa fela modudi yo mongwe le yo mongwe yo a lego go yona, le sebata sa naga le dinonyana tša magodimo, dihlapi tša lewatle le tšona di tla kgobelana di hwile.+4 “Lega go le bjalo, go se be le motho yo a phegišanago+ le yo mongwe, le gona go se be le yo a kgalemago yo mongwe ka ge batho ba geno ba etša bao ba phegišanago le moperisita.+5 O tlo kgopša mosegare,+ le moporofeta o tlo kgopša le wena bjalo ka ge eka ke bošego.+ Mmago ke tlo mo fediša.+6 Batho ba ka ba tlo fedišwa, ka gobane ga go na tsebo.+ Ka ge o ganne tsebo,+ ke tla go tlogediša go hlankela o le moperisita wa ka;+ ka ge o dula o lebala molao wa Modimo wa gago,+ nna ke tla lebala bana ba gago.+7 Ge ba dutše ba ata, ba ntshenyetša kudu.+ Letago la ka ba le fetotše kgobogo.+8 Ba iphepa ka sebe sa batho ba ka, moya wa bona o dula o duma gore ba obe molato.+9 “Batho le moperisita ba tla swana;+ ke tla dira gore ba ikarabele ka baka la ditsela tša bona;+ ke tlo ba bušetša go ya ka ditiro tša bona.+10 Ba tlo ja eupša ba ka se khore.+ Ba tlo swara basadi bjalo ka bagweba-ka-mmele; eupša ba ka se oketšege+ gobane ba tlogetše go šetša Jehofa.+11 Bootswa le beine ya kgale le e mpsha di senya maikemišetšo a mabotse.+12 Batho ba ka ba dula ba botšiša+ modingwana wa bona wa kota+ gomme lehlotlo la bona le dula le ba botša; ka gobane wona moya wo wa bootswa o ba fapošitše,+ e bile ba tlogela go ikokobeletša Modimo wa bona ka baka la bootswa.+13 Ba dira dihlabelo ditlhoreng tša dithaba,+ ba thuntšhetša muši wa dihlabelo mebotong+ le ka tlase ga sehlare se segologolo le sehlare sa mosetorekisi le sehlare se segolo, ka gobane moriti wa sona ke o mobotse.+ Ke ka baka leo barwedi ba lena ba otswago gomme dingwetši tša lena di hlotlolago.14 “Nka se bone barwedi ba lena molato gobane ba otswa, le dingwetši tša lena gobane di hlotlola. Ge e le banna bao, ba intšha le bagweba-ka-mmele,+ ba dira dihlabelo le basadi ba ba gwebago ka mmele ba tempeleng;+ ge e le batho bao ba hlokago kwešišo+ ba tla gatakelwa.15 Gaešita le ge wena Isiraele o otswa,+ fela anke Juda e se tsene molatong+ gomme lena le se tle Giligala,+ le gona le se ke la rotogela Bethe-abene+ goba la ena ka gore: ‘Ka Jehofa yo a phelago!’+16 Gobane Isiraele e na le kgang go etša kgomo ya kgang.+ Na bjale Jehofa a ka se ba diše bjalo ka kgapana kua molaleng?17 Efuraime o ikgwerantše le medingwana.+ Mo leseng a le bjalo!+18 Ge bjala bja bona bo fedile,+ ruri ba swere mosadi bjalo ka mogweba-ka-mmele.+ Bašireletši+ ba gagwe ba ratile kgobogo.+19 Phefo e mo tšere.+ Ba tla hlabja ke dihlong ka baka la dihlabelo tša bona.”+


text:
KGAOLO 7
Na o Tšeela Bophelo Godimo go Etša Modimo?
“Go wena go na le mothopo wa bophelo.”—PSALME 36:9.
1, 2. Ke mpho efe e bohlokwa kudu e tšwago go Modimo lehono, le gona ke ka baka la’ng go le bjalo?
TATAGO rena wa legodimong o re neile selo se bohlokwa kudu—mpho ya bophelo re le batho ba bohlale bao ba kgonago go ekiša dika tša gagwe. (Genesi 1:27) Ka baka la mpho yeo e botse, re kgona go kwešiša kamoo melao ya motheo ya Beibele e re holago ka gona. Ka go e diriša, re ka ba batho ba godilego moyeng bao ba ratago Jehofa le bao ba “tlwaeditšego matla a bona a go hlatha ka go a diriša, e le gore ba kgethologanye se se nepagetšego le se se fošagetšego.”—Baheberu 5:14.
2 Bokgoni bja go kwešiša melao ya motheo ya Beibele ke bja bohlokwa kudu lehono, ka ge lefase le raragane kudu moo e lego gore ga go na melao e lekanego e ka kgonago go dirišwa boemong bjo bongwe le bjo bongwe bjo bo ka rotogago bophelong. Thutamahlale ya tša kalafo e bontšha ntlha ye gabotse, kudukudu mabapi le ditšweletšwa le mekgwa e akaretšago go dirišwa ga madi. Ye ke taba e bohlokwa go bohle bao ba nyakago go kwa Jehofa. Lega go le bjalo, ge e ba re kwešiša melao ya motheo ya Beibele e swanetšego, re ka kgona go dira diphetho tše bohlale tšeo di kgotsofatšago letswalo la rena gomme ra dula leratong la Modimo. (Diema 2:6-11) Ela hloko e mengwe ya melao ye ya motheo.
BOPHELO LE MADI KE TŠE KGETHWA
3, 4. Ke neng moo bokgethwa bja madi bo ilego bja bolelwa ka lekga la pele ka Mangwalong, le gona bo theilwe melaong efe ya motheo?
3 Gateetee ka morago ga gore Kaine a bolaye Abele, Jehofa o ile a utolla ka lekga la pele tswalano ya kgauswi magareng ga bophelo le madi, gotee le go kgethega ga ona. Modimo o itše go Kaine: “Theetša! Madi a ngwaneno a nkgoeletša a le mmung.” (Genesi 4:10) Mahlong a Jehofa, madi a Abele a be a emela bophelo bja gagwe, bjoo bo ilego bja fedišwa ka tsela e sehlogo. Ka gona, go ka bolelwa gore madi a Abele a ile a llela Modimo gore a a lefeletše.—Baheberu 12:24.
4 Ka morago ga Meetsefula a Noa, Modimo o ile a nea batho tumelelo ya go ja nama ya diphoofolo eupša e sego madi a tšona. Modimo o itše: “Feela le se ke la ja nama yeo e nago le moya wa yona, e lego madi a yona. Go oketša moo, ke tla otla yoo a ka tšhollago madi a gago.” (Genesi 9:4, 5) Taelo ye e šoma go ditlogolo ka moka tša Noa go fihlela le mehleng ya rena. E gatelela seo se bolelwago ke mantšu ao Modimo a a boditšego Kaine peleng—moya, goba bophelo bja dibopiwa ka moka bo emelwa ke madi. Taelo yeo gape e kgonthišetša gore Jehofa, yena Mothopo wa bophelo, o tla sekiša batho bohle bao ba sa hlomphego bophelo le madi.—Psalme 36:9.
5, 6. Molao wa Moshe o bontšhitše bjang gore madi ke a makgethwa e bile ke a bohlokwa? (Bona gape le “Hlompha Bophelo bja Diphoofolo.”)
5 Ditherešo tše tša bohlokwa tše pedi di ile tša bontšhwa gape Molaong wa Moshe. Lefitiko 17:10, 11 e balega ka gore: “Ge e le motho le ge e le ofe . . . yo a jago mohuta le ge e le ofe wa madi, sefahlego sa ka se tla lwa le motho yo bjalo gomme ke tla mo fediša setšhabeng sa gabo. Gobane bophelo bja sephedi bo mo mading gomme nna ke a beile aletareng gore le direle meoya ya lena poelano, ka gobane madi ke ona a dirago poelano ka bophelo bjo bo lego go ona.” *—Bona lepokisi le rego: “Matla a Madi a go Dira Poelano.”
6 Ge madi a phoofolo yeo e bego e hlabilwe a be a sa dirišwe aletareng, a be a swanetše go tšhollelwa fase. Ka go re’alo, ka tsela ya seswantšhetšo, bophelo bo be bo swanetše go bušetšwa go Mong wa bjona. (Doiteronomio 12:16; Hesekiele 18:4) Lega go le bjalo, ela hloko gore Baisiraele ba be ba se ba swanela go latela mekgwa e feteletšego ya go leka go tloša lerothodi le lengwe le le lengwe la madi nameng ya phoofolo yeo ba bego ba nyaka go eja. Ge feela sebopiwa se be se hlabja ka tshwanelo e bile se ntšhwa madi, Moisiraele o be a ka se ja ka letswalo le lebotse, ka ge tlhompho e swanetšego e tla ba e neilwe Moneibophelo.
7. Dafida o bontšhitše bjang gore o hlompha go kgethega ga madi?
7 Dafida, “monna yo a kwanago le pelo ya [Modimo],” o ile a kwešiša melao ya motheo yeo e lego mabapi le molao wa Modimo ka madi. (Ditiro 13:22) Lebakeng le lengwe ge a be a nyorilwe, banna ba bararo bao ba bego ba sepela le yena ba ile ba gapeletša go tsena mešašeng ya lenaba, ba ga meetse ka sedibeng ba mo tlišetša ona. Na Dafida o ile a arabela bjang? O ile a botšiša gore: “A nka nwa madi a banna bao ba yago go ga meetse ba beile maphelo a bona kotsing?” Mahlong a Dafida, ge e le gabotse go nwa meetse ao go be go swana le go nwa madi a banna ba bego ba sepela le yena. Ka gona, go sa šetšwe gore o be a nyorilwe, o ile “a a tšhollela Jehofa.”—2 Samuele 23:15-17.
8, 9. Na pono ya Modimo ka bophelo le madi e ile ya fetoga ge go thongwa phuthego ya Bokriste? Hlalosa.
8 Nywaga e 2 400 ka morago ga gore Noa a newe taelo ka madi, le mo e ka bago nywaga e 1 500 ka morago ga ge kgwerano ya Molao e dirilwe, Jehofa o ile a budulela sehlopha se bušago sa phuthego ya pele ya Bokriste gore se ngwale gore: “Gobane moya o mokgethwa le rena re bone e le mo go swanetšego gore re se ke ra le okeletša boima bjo bongwe, ge e se dilo tše tšeo di nyakegago, gore le dule le ila dilo tšeo di hlabetšwego medingwana ya diswantšho, madi, diphoofolo tše di kgamilwego le bootswa.”—Ditiro 15:28, 29.
9 Go molaleng gore sehlopha se bušago sa lekgolong la pele se ile sa lemoga gore madi ke a makgethwa, le gore go a diriša gampe ke mo go fošagetšego go swana le go rapela medimo ya diswantšho goba go dira bootswa. Bakriste ba therešo lehono ba amogela boemo bjoo. Godimo ga moo, ka ge ba naganišiša ka melao ya motheo ya Beibele, ba kgona go kgahliša Jehofa ge ba dira diphetho mabapi le go dirišwa ga madi.
GO DIRIŠWA GA MADI GO TŠA KALAFO
10, 11. (a) Dihlatse tša Jehofa di lebelela bjang go tšhelwa ga madi a feletšego le dikarolo tše nne tša motheo tša madi? (b) Ke dibopegong dife tša madi moo Bakriste ba ka bago le dipono tše fapafapanego?
10 Dihlatse tša Jehofa di lemoga gore go “ila . . . madi” go bolela go se amogele tšhelo ya madi le go se neele ka ona goba go boloka madi a bona gore a tšhelwe mmeleng. Ka baka la go hlompha molao wa Modimo, ga di amogele le dikarolo tše nne tša motheo tša madi e lego: disele tše hwibidu, disele tše tšhweu, di-platelet le plasma.
11 Lehono, dikarolo tše tša motheo gantši di kgona go arolwa gore e be dikarolwana tše di ka dirišwago ka ditsela tše di fapafapanego. Na Mokriste a ka amogela dikarolwana tše bjalo? Na o di lebelela e le “madi”? Motho yo mongwe le yo mongwe o swanetše go itirela phetho tabeng ye. Se ke se se swanago mekgweng ya tša kalafo e bjalo ka hemodialysis, e lego go ntšhwa ga madi mmeleng ka motšhene gore a hlwekišwe a be a bušetšwe, hemodilution, e lego go fokotšwa ga tahlegelo ya madi ka go a arošetša mekotlaneng nakong ya go buiwa, ka morago a bušetšwa molwetšing, gotee le cell salvage, e lego go fokotšwa ga tahlegelo ya madi ka go a hlatswa goba go a sefa, ke moka a bušetšwa molwetšing, ntle le ge a se a ka a bolokwa.—Bona “Dikarolwana tša Madi le Mekgwa ya go Buiwa.”
12. Re swanetše go lebelela le go swaragana le ditaba tša letswalo bjang?
12 Na ditaba tšeo motho a itirelago phetho go tšona ke tšeo di sego bohlokwa go Jehofa? Aowa, ka ge a tloga a tshwenyegile kudu ka seo re se naganago le gore re tutuetšwa ke eng. (Bala Diema 17:3; 21:2; 24:12) Ka gona, ka morago ga go kgopela tlhahlo e tšwago go Jehofa le go dira nyakišišo ka kelohloko ka setšweletšwa goba mokgwa o itšego wa kalafo, re swanetše go kwa letswalo la rena leo le tlwaeditšwego ka Beibele. (Baroma 14:2, 22, 23) Ke therešo gore ba bangwe ga se ba swanela go re direla phetho goba go re gapeletša go dira dilo ka tsela ya bona, goba ga se ra swanela go botšiša motho yo mongwe gore: “O be o tla dira’ng ge o ka be o le boemong bjo bo swanago le bja ka?” Ditabeng tše bjalo, Mokriste yo mongwe le yo mongwe o swanetše go “rwala morwalo wa gagwe.” *—Bagalatia 6:5; Baroma 14:12; bona lepokisi le rego: “Na ke Lebelela Madi e le a Makgethwa?.”
MELAO YA JEHOFA E BONTŠHA LERATO LA GAGWE LA GO BA TATE
13. Melao ya Jehofa le melao ya gagwe ya motheo e utolla’ng ka yena? Nea mohlala.
13 Melao yeo e hwetšwago ka Beibeleng le melao ya yona ya motheo e utolla Jehofa e le yena Moneimolao yo bohlale le Tate yo lerato yoo a tlogago a tshwenyegile ka katlego ya bana ba gagwe. (Psalme 19:7-11) Gaešita le ge taelo ya go ‘ila madi’ e be e se ya newa batho e le molao wa gore ba phele gabotse mmeleng, e re šireletša mathateng a magolo ao a tswalanywago le ditšhelo tša madi. (Ditiro 15:20) Ge e le gabotse, batho ba bantši lefapheng la tša kalafo ba lebelela go buiwa ntle le madi e le “tekanyetšo e phagamego kudu” ditabeng tša kalafo mehleng yeno. Go Bakriste ba therešo, ditirigalo tše bjalo di fo gatelela bohlale bjo bo ka se lekanywego bja Jehofa le lerato la gagwe la go ba tate.—Bala Jesaya 55:9; Johane 14:21, 23.
14, 15. (a) Go rata ga Modimo batho ba gagwe go ile gwa bonagatšwa ka melao efe? (b) O ka diriša bjang melao ye ya motheo yeo e thekgwago ke melao ye ya polokego?
14 Go tshwenyega ga Modimo ka katlego ya batho ba gagwe Isiraeleng ya bogologolo go ile gwa bonagatšwa melaong ya gagwe e mentši. Ka mohlala, o ile a nyaka gore dintlo tša Baisiraele di agelwe mmotwana go dikologa tlhaka e le go thibela gore go se be le dikotsi, ka ge ditlhakeng go be go dirwa mediro e mentši. (Doiteronomio 22:8; 1 Samuele 9:25, 26; Nehemia 8:16; Ditiro 10:9) Le gona, Modimo o ile a laela gore dipoo tše kotsi di hlapetšwe. (Bala Ekisodo 21:28, 29) Go hlokomologa dinyakwa tše go be go bontšha gore motho ga a hlomphe katlego ya batho ba bangwe e bile go be go ka feleletša ka gore a be le molato wa madi.
15 O ka diriša bjang melao ye ya motheo yeo e theilwego melaong ye? O re’ng o sa akanye ka koloi ya gago, mekgwa ya gago ya go otlela, diruiwa tša gago, legae la gago, lefelo la gago leo o šomelago go lona gotee le kgetho ya gago ya boithabišo? Dinageng tše dingwe, dikotsi ke sebaki se segolo sa lehu gare ga bafsa, gantši se se bakwa ke gore ba bea bophelo kotsing go sa nyakege. Lega go le bjalo, bafsa bao ba nyakago go dula leratong la Modimo ba tšeela bophelo godimo e bile ga ba nyake go ithabiša ka dilo tše kotsi. Ga ba nagane ka bošilo gore mofsa a ka se gobale. Go e na le moo, ba thabela bofsa bja bona ka go phema bošula bjo bo sa nyakegego.—Mmoledi 11:9, 10.
16. Ge go tliwa tabeng ya go ntšhwa ga mpa, ke molao ofe wa motheo wa Beibele woo o šomago? (Bona gape le mongwalo wa ka tlase.)
16 Gaešita le bophelo bja leseana leo le sa hlwago le belegwa ke bja bohlokwa mahlong a Modimo. Isiraeleng ya bogologolo, ge e ba motho a gobaditše mosadi yo a imilego gomme mosadi yoo goba leseana la gagwe la hwa ka baka la seo, Modimo o be a lebelela motho yoo a nago le molato e le mmolai, e bile o be a swanetše go ‘lefa bophelo ka bophelo.’ * (Bala Ekisodo 21:22, 23) Ka gona, akanya kamoo Jehofa a ikwago ka gona ge a bona maseana a mantši ao a sego a hlwa a belegwa a bolawa ka boomo ngwaga o mongwe le o mongwe, a bolawa ka baka la boithati le ka baka la boitshwaro bjo bo gobogilego.
17. O ka homotša bjang motho yo a ilego a ntšha mpa pele a ka ithuta ka ditekanyetšo tša Modimo?
17 Lega go le bjalo, go thwe’ng ka mosadi yo a ilego a ntšha mpa pele a ka tseba ka therešo ya Beibele? Na se se bolela gore Jehofa a ka se mo gaugele? Le gatee! Ge e le gabotse, motho yo a itsholago e le ka kgonthe a ka letela gore Jehofa a mo lebalele motheong wa madi a tšholotšwego a Jesu. (Psalme 103:8-14; Baefeso 1:7) Ruri, Kriste ka boyena o itše: “Ke tletše go biletša badiradibe boitsholong, e sego go bitša baloki.”—Luka 5:32.
PHEMA LEHLOYO!
18. Beibele e bontšha bjang sebaki se segolo sa tšhollo e ntši ya madi?
18 Ntle le gore re se gobatše batho ba bangwe, Jehofa o nyaka gore re tumole ka medu dipelong tša rena selo seo se bakago tšhollo e ntši ya madi—lehloyo. Moapostola Johane o ngwadile gore: “Yo mongwe le yo mongwe yo a hloilego ngwanabo ke mmolai.” (1 Johane 3:15) Motho yo bjalo ga se gore o fo ba a sa rate ngwanabo eupša o duma eka a ka hwa. Bonaba bja gagwe bo ka bonagala ka gore a thomeletše o šoro goba a dire ditatofatšo tša maaka gore ge e ba e le tša kgonthe di dire gore motho yoo a swanelwe ke kahlolo ya Modimo. (Lefitiko 19:16; Doiteronomio 19:18-21; Mateo 5:22) Ka gona, go bohlokwa gakaakang gore re tumole ka medu lehloyo leo le ka bago le le gona ka dipelong tša rena!—Jakobo 1:14, 15; 4:1-3.
19. Motho yo a laolwago ke melao ya motheo ya Beibele o lebelela bjang ditemana tše bjalo ka Psalme 11:5 le Bafilipi 4:8, 9?
19 Bao ba tšeelago bophelo godimo go etša ge Jehofa a dira e bile ba nyaka go dula leratong la gagwe, le bona ba phema bošoro ka moka. Psalme 11:5 e re: “Moya wa [Jehofa] o hloile le ge e le mang yo a ratago bošoro.” Temana ye ga e no bolela ka semelo sa Modimo; e hupere molao wa motheo woo o kgomago tsela yeo re swanetšego go phela maphelo a rena ka yona. E tutuetša batho bao ba ratago Modimo go phema sebopego le ge e le sefe sa boithabišo seo se ka kgothaletšago go rata bošoro. Ka tsela e swanago, mantšu a rego Jehofa ke “Modimo wa khutšo” a tutuetša bahlanka ba gagwe go tlatša menagano le dipelo tša bona ka dilo tše di rategago, tša bokwala le tše di tumišegago, tšeo di dirago gore go be le khutšo.—Bala Bafilipi 4:8, 9.
PHEMA MEKGATLO E NAGO LE MOLATO WA MADI
20-22. Ke mogato ofe woo Bakriste ba o gatago ka lefase, le gona ke ka baka la’ng?
20 Mahlong a Modimo, lefase ka moka la Sathane le na le molato wa madi. Ditshepedišo tša lona tša dipolitiki, di tšweletšwa ka Mangwalong e le dibata tše šoro, tšeo di bolailego batho ba dimilione tše sa balegego, go akaretša le bahlanka ba bantši ba Jehofa. (Daniele 8:3, 4, 20-22; Kutollo 13:1, 2, 7, 8) Mekgatlo ya tša kgwebo le ya tša thutamahlale e ile ya dirišana le mebušo ye yeo e swanago le sebata e le gore e tšweletše dibetša tše šoro kudu tšeo di sa kago tša bonwa gomme e dire tšhelete e ntši kudu. Ruri ke therešo gore “lefase ka moka le rapaletše matleng a yo kgopo”!—1 Johane 5:19.
21 Ka ge balatedi ba Jesu e “se karolo ya lefase” eupša ba dula ba sa tšee karolo ka mo go feletšego dipolitiking le dintweng tša lona, ba phema go ba le molato wa madi gotee le molato wa madi wa setšhaba. * (Johane 15:19; 17:16) Le gona ka go ekiša Kriste, ga ba arabele gampe ge ba bangwe ba ba tlaiša. Go e na le moo, ba rata manaba a bona, gaešita le go a rapelela.—Mateo 5:44; Baroma 12:17-21.
22 Ka godimo ga moo, Bakriste ba therešo ba phema go dirišana le “Babilona o Mogolo,” e lego mmušo wa lefase wa bodumedi bja maaka woo o nago le molato o mogolo kudu wa madi. Lentšu la Modimo le re: “Go yena go hweditšwe madi a baporofeta le a bakgethwa le a bao ka moka ba bolailwego lefaseng.” Ke ka baka leo re lemošwago gore: “Etšwang go yena batho ba ka.”—Kutollo 17:6; 18:2, 4, 24.
23. Go tšwa go Babilona o Mogolo go bolela’ng?
23 Go tlogela Babilona o Mogolo go akaretša seo se fetago go se sa ba setho sa yona. Go akaretša le go hloya ditiro tše mpe tšeo bodumedi bja maaka bo di amogelago goba bo di kgothaletšago phatlalatša—tše bjalo ka boitshwaro bjo bo gobogilego, go tsenatsenana le ditaba tša dipolitiki le go phegelela lehumo ka megabaru. (Bala Psalme 97:10; Kutollo 18:7, 9, 11-17) Ruri mediro ye gantši e lebiša tšhollong ya madi!
24, 25. Modimo a ka diriša motheo ofe go gaugela motho yo a itsholago yo a nago le molato wa madi, gomme se se ile sa swantšhetšwa bjang mehleng ya Beibele?
24 Pele ga ge re ka amogela borapedi bja therešo, yo mongwe le yo mongwe wa rena ka tsela e itšego o ile a thekga tshepedišo ya Sathane gomme a ipakela tekanyo e itšego ya molato wa madi. Lega go le bjalo, ka ge re fetošitše ditsela tša rena, ra hlagolela tumelo sehlabelong sa topollo sa Kriste le go neela bophelo bja rena go Modimo, re ile ra gaugelwa ke Modimo le go šireletšwa moyeng. (Ditiro 3:19) Tšhireletšo yeo mehleng ya Beibele e be e swantšhetšwa ke metse ya botšhabelo.—Numeri 35:11-15; Doiteronomio 21:1-9.
25 Tokišetšo yeo e be e šoma bjang? Ge e ba Moisiraele a be a ka bolaya motho ka phošo, gona o be a swanetše go tšhabela go o mongwe wa metse ya botšhabelo. Ka morago ga gore baahlodi bao ba swanelegago ba ahlole taba yeo, Moisiraele yo a bolailego motho yoo ka phošo o be a swanetše go dula motseng wa botšhabelo go fihlela moperisita yo mogolo a ehwa. Ke moka o be a ka lokologa gore a yo dula moo a ratago gona. A mohlala o mobotse wa kgaugelo ya Modimo le go tšeela ga gagwe godimo bophelo bja motho! Seo lehono se swanago le metse yeo ya bogologolo ya botšhabelo ke tokišetšo ya Modimo, e theilwego sehlabelong sa topollo sa Kriste, seo se lokišeditšwego go re šireletša lehung ge re tshetše ka phošo taelo ya Modimo ya mabapi le bokgethwa bja bophelo le madi. Na o tšeela tokišetšo yeo godimo? O ka bontšha bjang gore o dira bjalo? Tsela e nngwe ke ka go laletša ba bangwe gore ba go tlatše motseng wa botšhabelo wa seswantšhetšo, kudukudu ka ge “masetlapelo a magolo” a batamela ka lebelo.—Mateo 24:21; 2 Bakorinthe 6:1, 2.
TŠEELA BOPHELO GODIMO KA GO BOLELA MOLAETŠA WA MMUŠO
26-28. Ke ka tsela efe boemo bja rena lehono bo swanago le bja moporofeta Hesekiele, gomme re ka dula bjang leratong la Modimo?
26 Boemo bja batho ba Modimo lehono bo re gopotša ka moporofeta wa bogologolo Hesekiele, yoo Jehofa a mo romilego gore a hlankele e le mohlapetši yoo a bego a tla botša ba ntlo ya Isiraele ditemošo tša Modimo. Modimo o mmoditše gore: “O kwe lentšu [la ka] le ke le bolelago ka molomo wa ka gomme o ba nee temošo e tšwago go nna.” Ge e ba Hesekiele a be a ka hlokomologa thomo ya gagwe, gona o be a tlo ikarabela ka madi a bao ba bolailwego ge Jerusalema e be e ahlolwa. (Hesekiele 33:7-9) Eupša Hesekiele o ile a kwa gomme ga se a ba le molato wa madi.
27 Lehono, re lebeletšane le bofelo bja lefase ka moka la Sathane. Ka gona, Dihlatse tša Jehofa di lebelela se e le boikarabelo le tokelo go tsebatša “letšatši la tefetšo” la Modimo ka go dumelelana le molaetša wa Mmušo. (Jesaya 61:2; Mateo 24:14) Na o tšea karolo modirong wo o bohlokwa? Moapostola Paulo o ile a tšeela godimo thomo ya gagwe ya boboledi. Ka baka leo, o be a ka bolela gore: “Ke hlwekile mading a batho bohle, gobane ga se ka lesa go le botša morero ka moka wa Modimo.” (Ditiro 20:26, 27) A mohlala o mobotse gakaakang woo re ka o ekišago!
28 Ke therešo gore ge e ba re tla dula ka borutho leratong la Jehofa, re swanetše go dira seo se fetago go lebelela bophelo le madi ka tsela yeo Jehofa a di lebelelago ka yona. Le gona re swanetše go dula re hlwekile goba re le ba bakgethwa mahlong a gagwe, go etša ge re tla bona kgaolong e latelago.
^ par. 5 Makasine wa Scientific American ge o bolela mabapi le mantšu a Modimo a gore “bophelo bja sephedi bo mo mading,” o re: “Gaešita le ge e le therešo gore madi a ka lebelelwa e le a swantšhetšago, goba a emelago bophelo, mantšu ao ke a therešo ka tsela ya kgonthe: sele e nngwe le e nngwe ya madi e a nyakega bakeng sa bophelo.”
^ par. 12 Bona Phafoga! ya October 2006, matlakala 19-28, e gatišitšwego ke Dihlatse tša Jehofa.
^ par. 16 Barulaganyi ba dipukuntšu tša Beibele ba bolela gore mantšu a temana ye ya Seheberu “go bonala go sa kgonege gore a bolela ka go gobatša mosadi feela.” Ela hloko gape gore Beibele ga e bolele selo ka taba ya gore bogolo bja lesea leo le sa lego ka popelong e kgoma kahlolo ya Jehofa tabeng ye.
^ par. 70 Bakeng sa tsebišo e oketšegilego, bona Lemetletšo “Dikarolwana tša Madi le Mekgwa ya go Buiwa.”


text:
Kgaolo 106: Ba Lokollwa Kgolegong
BONA morongwa mo o butše mejako ya kgolego. Batho bao a ba lokollago ke baapostola ba Jesu. Anke re bone seo se dirilego gore ba lahlelwe kgolegong.
Go be go fetile matšatši a sego kae feela ga e sa le moya o mokgethwa o tšholletšwe godimo ga barutiwa ba Jesu. Ke moka gwa direga selo se se latelago: Thapameng e nngwe, Petro le Johane ba ile ba tsena tempeleng ya Jerusalema. Kgauswi le mojako wa tempele go be go dutše monna yo mongwe yo a belegwego e le segole. Batho ba be ba mo tliša mo letšatši le letšatši e le gore a tle a kgopele tšhelete go bohle bao ba bego ba tsena ka tempeleng. Ge a bona Petro le Johane, a ba kgopela gore ba mo nee selo le ge e le sefe seo ba nago le sona. Baapostola ba ba be ba tla dira’ng?
Ba ile ba ema gomme ba lebelela monna yoo yo a bego a kweša bohloko. Petro a re go yena: ‘Ga ke na tšhelete, eupša ke tla go nea seo ke nago le sona. Ka leina la Jesu, ema o sepele!’ Petro a mo swara ka seatla sa le letona gomme gateetee a tshelatshela a thoma go sepela. Ge batho ba bona se, ba makala le go thabišwa kudu ke mohlolo wo.
Petro a re go bona: ‘Re dirile mohlolo wo ka matla a Modimo yo a tsošitšego Jesu bahung.’ Eitše ge yena le Johane ba sa bolela, gwa fihla baetapele ba bangwe ba bodumedi. Ba be ba galefile ka gobane Petro le Johane ba be ba botša batho gore Jesu o tsošitšwe bahung. Ka gona ba ba swara ba ba lahlela kgolegong.
Letšatšing le le latelago, baetapele bao ba bodumedi ba swara seboka se segolo. Gwa tlišwa Petro le Johane gotee le monna yo ba mo fodišitšego. Ba ba botšiša ba re: ‘Mohlolo wo le o dirile ka matla a mang?’
Petro a ba botša gore ba o dirile ka matla a Modimo yo a tsošitšego Jesu bahung. Baperisita bao ba se sa tseba seo ba ka se dirago, ka gobane ba be ba ka se gane gore mohlolo woo o diregile e le ka kgonthe. Ka gona ba tšhošetša baapostola gore ba se sa bolela ka Jesu, ke moka ba ba lokolla.
Ge matšatši a dutše a eya, baapostola ba ile ba tšwela pele ba bolela ka Jesu le go fodiša balwetši. Ditaba tša mabapi le mehlolo ye tša tsebja gohle. Ka gona gaešita le batho bao ba tšwago metseng ya kgauswi le Jerusalema ba be ba tliša balwetši ba bona gore baapostola ba ba fodiše. Se se ile sa galefiša baetapele ba bodumedi, ka go re’alo ba swara baapostola ba ba lahlela kgolegong. Eupša ga se ba ka ba dula moo nako e telele.
Bošegong bjoo, morongwa wa Modimo o ile a tla gomme a bula mejako ya kgolego, bjalo ka ge o bona mo seswantšhong. A re go baapostola: ‘Sepelang le ye le eme tempeleng gomme le botše batho ditaba tše dibotse.’ Mesong e latelago ge baetapele ba bodumedi ba romela banna kgolegong gore ba tle le baapostola, ba hwetša ba se gona. Ka moragonyana ba ba hwetša ba ruta tempeleng ke moka ba ba tliša holong ya Sanhedrine.
Baetapele bao ba bodumedi ba re: ‘Re le laetše ka matla gore le se sa bolela ka Jesu. Eupša le tladitše Jerusalema ka thuto ya lena.’ Ke moka baapostola ba araba ba re: “Modimo ke mmuši yo re swanetšego go mo kwa go e na le go kwa batho.” Ka go re’alo, ba tšwela pele ba bolela “ditaba tše dibotse.” Na wo ga se mohlala o mobotse woo re swanetšego go o latela?
Ditiro dikgaolo 3 go ya go 5.
Dipotšišo
- Petro le Johane ba ile ba diragalelwa ke eng thapameng e nngwe ge ba be ba tsena tempeleng?
- Ke’ng seo Petro a ilego a se botša monna yoo wa segole, gomme Petro o ile a mo nea selo sefe se bohlokwa go feta tšhelete?
- Ke ka baka la’ng baetapele ba bodumedi ba ile ba galefa, gona ke eng seo ba ilego ba se dira Petro le Johane?
- Ke’ng seo Petro a ilego a se botša baetapele bao ba bodumedi, gona ke temošo efe yeo baapostola ba ilego ba e newa?
- Ke ka baka la’ng baetapele ba bodumedi ba be ba na le mona, eupša go ile gwa direga’ng ge baapostola ba be ba golegilwe ka lekga la bobedi?
- Baapostola ba ile ba araba bjang ge ba be ba tlišitšwe holong ya Sanhedrine?
Dipotšišo tša tlaleletšo
- Bala Ditiro 3:1-10.
Gaešita le ge lehono re se ra fiwa matla a go dira mehlolo, mantšu a Petro ao a begilwego go Ditiro 3:6 a re thuša bjang go kwešiša bohlokwa bja molaetša wa Mmušo wa Modimo? (Joh. 17:3; 2 Bakor. 5:18-20; Bafil. 3:8)
- Bala Ditiro 4:1-31.
Ge re lebeletšane le kganetšo bodireding, re swanetše go ekiša bana babo rena ba Bakriste ba lekgolong la pele la nywaga ka tsela efe? (Dit. 4:29, 31; Baef. 6:18-20; 1 Bathes. 2:2)
- Bala Ditiro 5:17-42.
Nakong e fetilego le gona bjale, batho ba bangwe bao e sego Dihlatse ba bontšhitše bjang gore ba thekga modiro wa go bolela ditaba tše dibotse? (Dit. 5:34-39)


text:
Šetulo ya 3: Ditshepedišo tša Dikgetho
[Šetulo ya 3 e tšeetšwe legato ke karolwana ya 2 ya Molaophetošwa wa Bolesomenne wa Molaotheo wa 1999, karolwana ya 19 ya Molaophetošwa wa Botshela wa Molaotheo wa 2001 le karolwana ya 3 ya Molaophetošwa wa Molaotheo wa 2002.]
Karolo ya A: Ditshepedišo tša go kgetha Bahlankedi ba Molaotheo
1. Tirišo
- Tshepedišo ye e beilwego Šetulong ye e šoma nakong ye nngwe le ye nngwe ge-
- Seboka sa Maloko a Palamente se kopana go tlo kgetha Mopresidente, goba Spikara goba Motlatšaspikara wa Seboka sa Maloko a Palamente;
- Khansele ya Setšhaba ya Diprofense e kopana go kgetha Modulasetulo goba Motlatšamodulasetulo wa yona; goba ge
- Lekgotlapeamelao la profense le kopana go tlo kgetha Tonakgolo ya Profense goba Spikara goba Motlatšaspikara wa lekgotlatheramelao.
2. Go kgetha
Motho yoo a swerego marapo mo kopanong ye e angwago ke Šetulo ye o swanetše go goeletša gore go kgethwe bonkgetheng kopanong yeo.
3. Dinyakwa tša molao
- Kgetho e swanetše go dirwa foromong yeo e hlamilwego go ya ka melawana yeo e ukangwego go temana ya 9.
- Foromo ye go yona go dirilwego kgetho e swanetše go saenwa-
- ke maloko a mabedi a Seboka sa Maloko a Palamente, ge go swanetše go kgethwa goba Spikara goba Motlatšaspikara wa Seboka sa Maloko a Palamente;
- legatong la baemedi ba diprofense tše pedi, ge Modulasetulo goba Motlatšamodulasetulo wa Khansele ya Setšhaba ya Diprofense a swanetše go kgethwa; goba
- ke maloko a mabedi a lekgotlapeamelao leo, ge go swanetše go kgethwa Tonakgolo ya Profense goba Spikara goba Motlatšaspikara wa lekgotlapeamelao.
- Motho yo a kgethilwego o swanetše go laetša kamogelo ya kgetho ka go saena foromo ya kgetho goba ka go ngwala ka tsela ye nngwe le ye nngwe ya kamogelo.
4. Tsebišo ya maina a bonkgetheng
Mo kopanong yeo e angwago ke Šetulo ye, Modulasetulo o swanetše go tsebiša maina a batho bao ba ilego ba kgethwa go ba bonkgetheng, efela ga a swanela go dumelela ngangišano ye itšego.
5. Nkgetheng o tee
Ge go kgethilwe nkgetheng o tee fela, modulasetulo o swanetše go bega motho yoo gore ke yena a kgethilwego.
6. Tshepedišo ya go kgetha
- Ge go kgethilwe go feta nkgetheng o tee-
- bouto e swanetše go dirwa sephiring kopanong yeo;
- leloko le lengwe le le lengwe leo le lego gona, goba ge e le kopano ya Khansele ya Setšhaba ya Diprofense, profense ye nngwe le ye nngwe yeo e emetšwego ka kopanong, e ka bouta gatee; gomme
- modulasetulo o swanetše go tsebiša nkgetheng yoo a hweditšego dibouto tše dintši go feta tša ba bangwe gore ke yena yo a kgethilwego.
7. Tsela ya go ntšha
- Ge go se na nkgetheng yoo a hweditšego dibouto tša go feta tša ba bangwe, nkgetheng yoo a nago le dibouto tše di nnyane go fetwa ke tša ba bangwe o swanetše go tlošwa, gomme go boutwe gape go ya ka karolo ya 6. Tshepedišo ye e swanetše go bušeletšwa go fihla go na le nkgetheng yo a hwetšago dibouto tša go feta tša ba bangwe.
- Ge go šomišwa seka-temana ya (1), gomme go na le bonkgetheng ba babedi goba go feta bao ba nago le dibouto tše dinnyane motho ka o tee ka o tee, go swanetše go swarwa bouto ye nngwe mabapi le bonkgetheng bao, e fele e bušeletšwa go fihlela go tšweletše gore ke nkgetheng ofe yo a swanetšego go ntšhiwa.
8. Dikopano tše dingwe gape
- Ge go kgethilwe fela bonkgetheng ba babedi, goba ge go šetše bonkgetheng ba babedi morago ga go ntšhiwa ga ba bangwe, gomme bonkgetheng bao ba babedi ba hwetša palo ya dibouto tša go lekana, gona kopano ye nngwe e swanetše go swarwa magareng a matšatši a šupa lefelong leo le beilwego ke modulasetulo.
- Ge kopano e nngwe gape e ka swarwa go ya ka karolwana ya (1), tshepedišo yeo e laeditšwego mo šetulong ye e swanetše go latelwa kopanong yeo, go no swana fela le ge e le gore kopano yeo e ka be e le ya mathomo ya dikgetho tšeo.
9. Melawana
- Moahlodimogolo o swanetše go dira melawana yeo e laolago-
- tshepedišo ya dikopano tšeo di angwago ke Šetulo ye;
- maikarabelo a motho yo e lego modulasetulo kopanong, mmogo le a motho ofe goba ofe yo a mo thušago;
- foromo yeo go maina a bonkgetheng a swanetšego go romelwa ka yona; le
- ka mokgwa woo go bouta go swanetšego go sepedišwa ka gona.
- Melawana ye e swanetše go tsebišwa ka tsela yeo Moahlodimogolo a laelago ka gona.
Karolo ya B: Fomula ya go laetša go kgatha tema ga diphathi ka boemeding bja profense ka go Khansele ya Setšhaba ya Diprofense
- Palo ya baemedi mo go boemedi bja profense Khanseleng ya Setšhaba ya Diprofense moo phathi e nago le tokelo, e swanetše go laetšwa ka go atiša palo ya ditulo yeo phathi e nago natšo ka go lekgotlapeamelao ya profense ka lesome mme dipoelo di arolwe ka palo ya ditulo ka go lekgotlapeamelao go oketšwa ka tee.
- Ge palelo go ya ka temana ya 1 e tliša mašalela ao a sego a balelwa go baemedi bao ba filwego phathi go ya ka temana ye, gona mašalela ao a swanetše go phenkgišana le mašalela a go swana nawo a go tšwa go phathi efe goba efe goba diphathi, mme baemedi bao ba sego ba abelwa ditulo mo boemeding, ba swanetše go fiwa phathi goba diphathi ka go latela palokgolo ya mašalela a tšona.
-
Ge mašaledi a go phadišana ao a ukangwago go temana ya 2 a lekana, gona baemedi bao ba sego ba hlwa ba abja ka boemeding ba swanetše go abelwa phathi goba diphathi ka mašalela a tatelano ya dibouto tše palo ye ko godimo go ya go ye ko tlase tšeo di rekhotilwego bakeng sa diphathi tšeo mo dikgethong tša mafelelo tša lekgotlatheramelao la profense le malebana.
[Temana ya 3 e okeditšwe ka karolo ya 2 ya Molaophetošwa wa Bone wa Molaotheo wa 1999 ebile o tšeetšwe legato ke karolo ya 3 ya Molaophetošwa wa Bosenyane wa Molaotheo wa 2002 le karolo ya 5(a) ya Molaophetošwa wa Bolesomenne wa Molaotheo wa 2008.]
-
Ge e le gore diphathi tša go feta e tee tšeo di nago le kabo ye e swanago di ngwadišitše ka nako tša dikgetho tša peleng tša lekgotlatheramolao le le amegago, lekgotlatheramolao le le amegago le swanetše go aba dikemedi tšeo di sego tša išwa go baemedi ba phathi ka mokgwa wa kabo ye e swanago woo o sepelelanago le temokrasi.
[Karolo ya 4 e okeditšwe ka karolo ya 5(b) ya Molaophetošwa wa Bolesomenne wa Molatheo wa 2008.]


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Ditiro 23:1-35
23 Paulo a tsepelela Sanhedrine a re: “Banna, bana bešo, ke itshwere gabotse pele ga Modimo ka letswalo le le sekilego ka mo go phethagetšego+ go ba go fihla letšatšing le.”2 Ka gona, moperisita yo a phagamego Ananiase a laela bao ba emego kgauswi le yena gore ba mo itie+ molomo.3 Ke moka Paulo a re go yena: “Modimo o tlo itia wena, wena moikaketši.*+ Na o dula mo wa nkahlola ka go dumelelana le Molao,+ ka nako e swanago wa tshela Molao+ ka go laela gore ke itiwe?”4 Bao ba emego moo ba re: “Na o roga moperisita yo a phagamego wa Modimo?”5 Ke moka Paulo a re: “Bana bešo, ke be ke sa tsebe ge e le moperisita yo a phagamego. Gobane go ngwadilwe gwa thwe: ‘O se ke wa bolela gampe ka mmuši wa batho ba geno.’”+6 Bjale ge Paulo a lemogile gore karolo e nngwe e be e le ya Basadutsei+ eupša e nngwe e le ya Bafarisei, a hlaboša lentšu gare ga Sanhedrine a re: “Banna, bana bešo, ke nna Mofarisei,+ morwa wa Bafarisei. Ke ahlolwa+ ka gobane ke dumela kholofelong ya go tsošwa+ ga bahu.”7 Ka ge a boletše bjalo, go ile gwa tsoga kgang+ magareng ga Bafarisei le Basadutsei gomme mašaba a arogana.8 Gobane Basadutsei+ ba re ga go na tsogo+ le ge e le barongwa goba dibopiwa tša moya, eupša Bafarisei ba di dumela phatlalatša ka moka ga tšona.9 Ka gona gwa tsoga lešata le legolo+ gomme ba bangwe ba bamangwalo ba lekoko la Bafarisei ba ema ba phegišana o šoro, ba re: “Ga re hwetše phošo go motho yo;+ eupša ge e ba moya o boletše le yena goba morongwa a boletše le yena,+ —.”10 Bjale ge ngangišano yeo e gola, molaodi wa madira a boifa gore ba be ba tla rathaganya Paulo, a laela sehlopha sa bahlabani+ gore se theoge se mo ubule gare ga bona se mo tliše sebong sa bahlabani.+11 Eupša bošegong bjo bo latelago Morena a ema kgauswi le yena+ a re: “Eba le sebete kudu!+ Ka ge o be o dutše o nea bohlatse bjo bo feletšego+ ka nna Jerusalema, ka mo go swanago o swanetše go nea bohlatse le kua Roma.”+12 Ge e eba mosegare, Bajuda ba loga maanomabe+ gomme ba itlama ka keno ya thogako,*+ ba bolela gore ba ka se je goba ba nwa go fihlela ge ba bolaile Paulo.+13 Go be go na le banna ba ba fetago masomenne bao e bego e le karolo ya maanomabe a keno ye e tlamago;14 bona ba ya go baperisita ba bagolo+ le bagolo ba re: “Re itlamile ka keno ya thogako gore re se ke ra ja selo go fihlela ge re bolaile Paulo.15 Bjale lena gotee le Sanhedrine le swanetše go hlalosetša molaodi wa madira gore a mo theošetše go lena, bjalo ka ge eka le nyaka go nyakišiša molato wa gagwe ka botlalo.+ Eupša pele ga ge a batamela re tla ba re loketše go mmolaya.”+16 Lega go le bjalo, motlogolo wa Paulo o ile a kwa mabapi le leano la bona la go mo lalela,+ gomme a tla a tsena sebong sa bahlabani a begela Paulo ka se.17 Ke moka Paulo a biletša yo mongwe wa ditona tša madira go yena gomme a re: “Iša lesogana le go molaodi wa madira gobane le na le seo le swanetšego go mmegela sona.”18 Ka gona motho yoo a le tšea a le iša go molaodi wa madira gomme a re: “Mogolegwa Paulo o mpiditše a nkgopela gore ke tliše lesogana le go wena ka ge le na le seo le swanetšego go go botša sona.”19 Molaodi wa madira a le swara+ ka seatla a tloga, a le botšiša ka thopeng a re: “Ke eng seo o nyakago go mpegela sona?”20 Lona la re: “Bajuda ba dumelelane gore ba go kgopele go theošetša Paulo go Sanhedrine gosasa bjalo ka ge eka ba ikemišeditše go kwa ka botlalo mabapi le molato wa gagwe.+21 Eupša o se ba dumelele go go tutuetša, gobane banna ba bona ba ba fetago masomenne ba mo laletše+ gomme ba itlamile ka keno ya thogako gore ba se je le ge e le go nwa go fihlela ge ba mmolaile;+ bjale ba itokišitše, ba letetše gore o dumelele seo.”22 Ka gona, molaodi wa madira a lesa lesogana leo la sepela ka morago ga go le laela ka gore: “O se ke wa botša motho gore o nkutolletše dilo tše.”23 Ke moka a bitša ba babedi ba ditona tša madira gomme a re: “Lokišang bahlabani ba makgolopedi gore ba gwantele Kesarea, gotee le banamedi ba dipere ba masomešupa le banna ba marumo ba makgolopedi, ka iri ya boraro* bošego.24 Le gona, tlišang dipere e le gore ba nametše Paulo gomme ba mo iše go mmuši Felikisi a bolokegile.”25 Ke moka a ngwala lengwalo le le nago le ditaba tše:26 “Nna Kelaudio Lisia ke ngwalela wena mohlomphegi Mmuši Felikisi,+ ke re: Madume!27 Monna yo o be a swerwe ke Bajuda gomme ba be ba le kgauswi le go mmolaya, eupša ka tla ka tšhoganetšo le sehlopha sa bahlabani ka mo hlakodiša+ ka ge ke be ke kwele gore ke Moroma.+28 Ka ge ke be ke nyaka go tseba lebaka leo ba bego ba mo latofatša ka lona, ke ile ka mo theošetša go Sanhedrine+ ya bona.29 Ke hweditše a latofatšwa ka ditaba tša Molao wa bona,+ eupša a sa latofatšwe ka selo le ge e le setee seo se swanelwago ke lehu goba ditlemo tša kgolego.+30 Eupša ka ge ke utolletšwe maanomabe+ ao a logetšwego monna yo, ke mo romela go wena gateetee, gomme ke laela balatofatši ba gagwe gore ba mo latofatše pele ga gago.”+31 Ka gona bahlabani+ ba ba ile ba tšea Paulo go ya ka ditaelo tša bona ba mo tliša go Antipateri e le bošego.32 Letšatšing le le latelago ba dumelela banamedi ba dipere go sepela le yena gomme ba boela sebong sa bahlabani.33 Banamedi ba dipere ba ile ba tsena Kesarea+ ba iša lengwalo go mmuši, le gona ba tliša Paulo go yena.34 Ka gona a le bala gomme a botšiša gore o tšwa seleteng sefe, ke moka a tseba+ gore o be a etšwa Tsilitsia.+35 A re: “Ke tla kwa gabotse seo o latofatšwago ka sona ge balatofatši ba gago le bona ba fihla.”+ Ke moka a laela gore a hlapetšwe ntlong ya mošate ya babušiši ya Heroda.


text:
THUTO 1
Dihlatse tša Jehofa ke Batho ba Mohuta Mang?
O tseba Dihlatse tša Jehofa tše kae? Ba bangwe ba rena re ka ba re le baagišani ba gago, re šoma le wena goba re tsena le wena ka klaseng. Goba re ka ba re ile ra boledišana le wena ka Beibele. Ge e le gabotse re bomang, gona ke ka baka la’ng re bolela phatlalatša ka ditumelo tša rena?
Re batho ba tlwaelegilego. Re tšwa ditlogong tše di fapafapanego le maemong a sa swanego setšhabeng. Ba bangwe ba rena re be re le madumeding a mangwe, mola ba bangwe ba be ba sa dumele go Modimo. Lega go le bjalo, pele re eba Dihlatse, ka moka ga rena re ile ra tšea nako re hlahloba dithuto tša Beibele ka kelohloko. (Ditiro 17:11) Re ile ra dumelelana le seo re bego re ithuta sona, ke moka ra ikgethela go rapela Jehofa Modimo.
Re holwa ke go ithuta Beibele. Go swana le motho yo mongwe le yo mongwe, re swanetše go lebeletšana le mathata gotee le mafokodi a rena. Re kaonefaditše boemo bja bophelo bja rena kudu ka go leka go diriša melao ya motheo ya Beibele bophelong bja rena bja letšatši le letšatši. (Psalme 128:1, 2) Leo ke le lengwe la mabaka ao re botšago ba bangwe dilo tše dibotse tšeo re ithutilego tšona Beibeleng.
Re phela ka ditekanyetšo tša Modimo. Ditekanyetšo tše, go ya kamoo di rutwago ka gona ka Beibeleng, di kgothaletša bophelo bjo bobotse le go hlompha batho ba bangwe, gotee le dika tše swanago le potego le botho. Di kgatha tema tabeng ya gore setšhabeng go be le batho bao ba phetšego gabotse le bao ba nago le mohola, gomme di kgothaletša botee bja lapa le boitshwaro. Ka ge re kgodišegile gore “Modimo ga a bebe sefahlego,” re karolo ya borwarre bja moya bjo e lego bja ditšhabatšhaba e le ka kgonthe, bjo bo se nago mapheko a botšhaba le a bopolotiki. Gaešita le ge re le batho ba tlwaelegilego, re karolo ya batho ba moswananoši.—Ditiro 4:13; 10:34, 35.
Dihlatse tša Jehofa di swana ka eng le batho ba bangwe?
Ke ditekanyetšo dife tšeo Dihlatse tša Jehofa di ithutilego tšona ka go ithuta Beibele?


text:
Kgaolo 17: Mafahla ao a Bego a sa Swane
NA BAŠEMANE ba babedi bao ba lego mo seswantšhong ba a swana? Na o tseba maina a bona? Motsomi yo o mmonago mo ke Esau gomme yo a hlokometšego dinku ke Jakobo.
Esau le Jakobo e be e le bana ba mafahla ba Isaka le Rebeka. Isaka tatago bona o be a rata Esau kudu ka gobane o be a tseba go tsoma gomme a etla le nama gore lapa le je. Eupša Rebeka o be a rata Jakobo kudu ka gobane e be e le mošemane yo a ikhomoletšego le yo a se nago ditshele.
Rakgolo wa bona Aborahama o be a sa phela gomme re ka nagana kamoo Jakobo a bego a rata go mo theetša ge a bolela ka Jehofa. Mafelelong Aborahama o ile a hwa a na le nywaga e 175, nakong ya ge mafahla ao a be a na le nywaga e 15.
Ge Esau a be a na le nywaga e 40, o ile a nyala basadi ba babedi ba nageng ya Kanana. Se se ile sa nyamiša Isaka le Rebeka kudu ka gobane basadi ba ba be ba sa rapele Jehofa.
Ka letšatši le lengwe go ile gwa direga selo se sengwe seo se ilego sa dira gore Esau a galefele Jakobo kudu. Go be go fihlile nako ya gore Isaka a šegofatše morwa wa gagwe yo mogolo. Ka ge Esau a be a feta Jakobo, o be a letetše gore go šegofatšwe yena. Eupša pejana ga moo, Esau o be a ile a rekišetša Jakobo tshwanelo ya go šegofatšwa. Le gona nakong ya ge bašemane ba ba babedi ba be ba belegwa, Modimo o be a boletše gore Jakobo ke yena yo a bego a tla šegofatšwa. Go ile gwa direga sona seo. Isaka o ile a šegofatša morwa wa gagwe Jakobo.
Ka morago ge Esau a ekwa ka seo, o ile a galefela Jakobo. A galefa kudu moo a ilego a re o tlo bolaya Jakobo. Ge Rebeka a ekwa ka se, a tshwenyega kudu. Ka gona a botša Isaka monna wa gagwe a re: ‘Ruri go tla nkweša bohloko ge Jakobo le yena a ka nyala yo mongwe wa basadi ba ba Kanana.’
Ka go re’alo Isaka a bitša morwa wa gagwe Jakobo gomme a re go yena: ‘O se ke wa nyala mosadi wa Kanana. Go e na le moo, eya lapeng la Bethuele rakgolo wa gago kua Harane. O nyale yo mongwe wa barwedi ba Labane morwa wa gagwe.’
Jakobo o ile a theetša tatagwe gomme gateetee a thoma leeto le letelele la go ya moo metswalo ya gagwe e bego e dula gona kua Harane.
Genesi 25:5-11, 20-34; 26:34, 35; 27:1-46; 28:1-5; Baheberu 12:16, 17.
Dipotšišo
- Esau le Jakobo e be e le bomang, gona ba be ba sa swane ka ditsela dife?
- Esau le Jakobo ba be ba na le nywaga e mekae ge rakgolo wa bona Aborahama a be a ehwa?
- Ke’ng seo Esau a ilego a se dira seo se ilego sa nyamiša mmagwe le tatagwe kudu?
- Ke ka baka la’ng Esau a ile a galefela Jakobo ngwanabo?
- Ke keletšo efe yeo Isaka a ilego a e nea morwa wa gagwe Jakobo?
Dipotšišo tša tlaleletšo
- Bala Genesi 25:5-11, 20-34.
Jehofa o ile a bolela eng e sa le pele mabapi le barwa ba babedi ba Rebeka? (Gen. 25:23)
Jakobo le Esau ba be ba lebelela tshwanelo ya go ba yo mogolo ka ditsela dife tše di sa swanego? (Gen. 25:31-34)
- Bala Genesi 26:34, 35; 27:1-46 le 28:1-5.
Ke’ng seo se ilego sa bontšha gore Esau o be a sa hlomphe dilo tša moya? (Gen. 26:34, 35; 27:46)
Ke’ng seo Isaka a ilego a re Jakobo a se dire gore Modimo a tle a mo šegofatše? (Gen. 28:1-4)
- Bala Baheberu 12:16, 17.
Mohlala wa Esau o bontšha’ng mabapi le ditlamorago tšeo di ka tlelago bao ba sa hlomphego dilo tše kgethwa?


text:
Boitsebišo ka go Bona Ofisi le Moago
Re go laletša ka borutho gore o tlo bona diofisi tša rena le mafelo a go gatiša. Hwetša mafelo le dinako tša go bona meago.
Colombia
Avenida Cundinamarca
Vía a Ecopetrol
FACATATIVÁ, 25
COLOMBIA
+57 1-891-1530
+57 1-594-8000
Dinako tša go Bona Meago ya Lekala
Mošupologo go fihla Labohlano
Go thoma ka 8:00 a.m. go ya go 11:00 a.m. le go thoma ka 1:00 p.m. go ya go 4:00 p.m.
Go bona meago go tšea iri e tee le seripa
Mešomo yeo e dirwago
Go okamelwa modiro wa go ruta ka Beibele wa Dihlatse tša Jehofa Colombia.